Rahim Tiruan Pertama Di Dunia Untuk Manusia

Idea
rahim tiruan ini yang kita ketahui berada dalam dunia sains fiksyen sahaja.
Bagi penggemar siri animasi Gundam terutama Gundam Seed, pasti sudah arif
dengan rahim tiruan yang digunakan untuk menghasilkan Coordinator seperti Kira
Yamato. Tetapi sekumpulan saintis di Belanda mengumumkan dalam tempoh 10 tahun,
mereka akan menghasilkan rahim tiruan yang dapat menyelamatkan ramai bayi
pra-matang yang dilahirkan.

Menurut
Lisa Mandemaker, seorang pereka yang bekerjasama dengan Pusat Perubatan Maxima
untuk menghasilkan prototaip rahim tiruan ini, sebarang rekaan rahim hendaklah
mengambil kira faktor keselamatan dan kesihatan bayi itu. Rekaan rahim tiruan
mereka terdiri daripada lima belon besar di mana bayi ditempatkan di situ dan
berenang dalam cecair mereka. Terdapat peredaran berbeza pada tiub yang
diletakkan pada belon-belon ini seperti peredaran cecair dan darah untuk
membantu bayi-bayi pra-matang ini lebih selesa.

Mandemaker
mengakui rekaan yang dibuat agak rumit dengan tujuan mengelakkan ia dari ditiru
oleh mana-mana pihak yang tidak bertanggungjawab. Ini kerana sekiranya rekaan
ini terdedah kepada orang luar, ia sudah pasti akan mengundang rasa kurang
percaya golongan ibu terhadap pihak berkuasa kesihatan yang ditugaskan menjaga
kebajikan bayi mereka. Menurut pakar sakit puan dari Pusat Perubatan Maxima, Dr
Guid Oei, beliau menganggap idea rahim tiruan ini sebagai sesuatu yang boleh
dilakukan dan tidak mustahil seperti disangka ramai.

Ini
kerana perbezaan antara rahim tiruan dengan inkubator ialah rahim tiruan
dipenuhi dengan cecair sementara inkubator dipenuhi dengan udara. Menurut Dr
Oei, inkubator boleh mencetuskan pelbagai masalah kepada bayi pra-matang teruk
di mana udara boleh merosakkan paru-paru bayi. Justeru, apabila bayi sebegini
lahir, ia akan terus diletakkan dalam rahim tiruan di mana ia telah diisi
dengan air dan pelbagai jenis mineral. Bayi akan mendapat manfaat semua ini
termasuk oksigen menerusi tali pusatnya dan selepas empat minggu dalam pemantauan,
bayi ini akan dikeluarkan seperti dilahirkan buat kali kedua.

Menurut
Dr Oei, ciptaan sebegini boleh menyelamatkan ramai nyawa bayi. Setiap tahun,
dianggarkan 15 juta bayi dilahirkan dalam keadaan pra-matang dan separuh
daripadanya mati tidak lama selepas dilahirkan. Tambahnya, beliau tahu berita
kelahiran anak merupakan sesuatu yang dinanti oleh ibu bapa. Tetapi bila si
bayi mengalami masalah kelahiran pra-matang yang teruk, sesetengah terpaksa
diletakkan dalam inkubator sehinggalah mereka cukup sihat. Dengan menggunakan
model rahim tiruan itu, bayi pra-matang seberat 400 gram boleh diletakkan di
situ.

Sementara
Mandemaker pula berpandangan rahim tiruan akan menjadi sebahagian daripada
pilihan gaya hidup wanita pada masa hadapan. Tambahnya, rahim tiruan
membolehkan wanita dapat mengelak pelbagai isu yang dihadapi semasa mengandung
seperti mabuk waktu pagi dan pertambahan berat badan. Bagaimanapun, gagasan itu
kurang dipersetujui Dr Oei kerana tidak diketahui apa impak rahim tiruan kepada
bayi sekiranya idea itu direalisasikan. Ini kerana mereka perlu mengambil kira
kesan jangka pendek dan jangka panjang terhadap bayi sebelum ianya diteruskan.
Tambahnya lagi, projek ini sudah memakan masa lima tahun dan bila mereka sudah
bersedia, mereka akan meletakkan bayi pra-matang dalam model rahim tiruan.

RUJUKAN

Devlin,
Kayleen. (2019). The world’s first artificial womb for humans. BBC. https://www.bbc.com/news/av/health-50056405/the-world-s-first-artificial-womb-for-humans


Faraid Dalam Sulalatus Salatin, Manuskrip Lama Melayu

“Alkisah maka tersebutlah perkataan ada sebuah negeri di benua Keling, Pahili namanya Nizamu’l Muluk Akhbar Syah nama rajanya. Adapun raja itu Islam dalam agama Nabi Muhammad Rasulullah salla ‘llahu ‘alaihi wa-sallam, maka baginda beranak tidak orang, dua lelaki dan seorang perempuan yang tua Mani Purindan namanya, dan yang Terigah Raja Akbar Muluk Kud Syah namanya, yang perempuan, Damia Seri Wandi namanya.

Maka Raja Nizamu’l Muluk Akbar Syah pun sudah hilang (mangkat), maka anakanda baginda Raja Akbar Muluk Kud Syahlah kerajaan, menggantikan ayahanda baginda. Maka baginda berbahagi pusaka tiga bersaudara, seperti dalam hukum Allah demikianlah diturutnya.

Datanglah kepada papan cuki emas bertatahkan permata, buahnya permata merah sebelah, permata hijau sebelah, Maka kata baginda Mani Purindan pada adiknya, Raja Akbar Muluk Kud Syah, “Cuki ini berikanlah kepada saudara kita yang perempuan, kerana bukan layak kita memakai dia,”

Maka kata Raja Akbar Muluk Kud Syah, “Tiada Hamba mau memberikan, yang kehendak Hamba kita nilaikan cuki ini jika saudara kita itu hendakkan dia, diberikannya harganya pada kita.”

Papan Cuki ~ papan seperti main Dam Haji

Maka Allah berfirman di dalam surah An-Nisaa ayat 11:

“Allah perintahkan kamu mengenai (pembahagian harta pusaka untuk) anak-anak kamu, iaitu ‘bahagian seorang anak lelaki menyamai bahagian dua orang anak perempuan’.
Tetapi jika anak-anak perempuan itu lebih dari dua, maka bahagian mereka ialah dua pertiga dari harta yang ditinggalkan oleh si mati.

Dan jika anak perempuan itu seorang sahaja, maka bahagiannya ialah satu perdua (separuh) harta itu.

Dan bagi ibu bapa (si mati), tiap-tiap seorang dari keduanya: satu perenam dari harta yang ditinggalkan oleh si mati, jika si mati itu mempunyai anak.”

Maka betullah akan hukum yang diguna pakai oleh kekanda tengah Mani Purindan bernama tubuh Raja Akbar Muluk Kud Syah.

Barang emas papan cuki itu bolehlah diberi kepada adinda perempuannya jika kedua kekanda lelaki bersetuju tetapi di dalam hal ini hanya Mani Purindan bersetuju manakala Raja Akbar Muluk Kud Syah tidak sebaliknya mahu dinilaikan harganya dan dibahagikan mengikut Faraid.

Dalam hal ini jika Papan Cuki Emas itu dinilaikan berharga RM10,000 maka kedua kekandanya mendapat 2 bahagian masing-masing berbanding adinda perempuan bernama Damia Seri Wandi itu.

Mani Purindan – 2/5 = RM4,000
Akbar Muluk Kud Syah – 2/5 = RM4,000
Damia Seri Wandi – 1/5 = RM2,000

Begitulah hukumnya atas barang kemas segala harta yang tiada sebut harganya harus dinilaikan dan dibahagikan.

Artikel dinaikkan selepas mendapat keizinan daripada penulis asalnya, Wan Amir.


Lim Bo Seng – Watak Yang Paling Disalaherti Dalam Sejarah

Nama Lim Bo Seng sepatutnya terpaku dalam sejarah Malaysia. Namun, peristiwa demi peristiwa yang dilaluinya menyebabkan nama dia dipandang serong oleh salah faham masyarakat Malaysia.

Dia antara individu yang betul-betul terlibat dalam menentang Jepun dari sebelum pendaratan Jepun. Kematiannya di tangan pengkhianat menjadikan pengorbanannya tidak ternilai.Lim Bo Seng bukanlah anak watan Tanah Melayu mahupun Singapura. Tetapi dilahirkan di bandar Meilin, Fujian di China pada 27 April 1909. Seorang peniaga, dia antara individu yang paling awal menggerakkan gerakan anti-Jepun di rantau Asia Tenggara.MotifBoleh dikatakan motif Lim Bo Seng untuk menggerakkan gerakan anti-Jepun adalah nasionalisme pro-Republik China. Ketika itu, Republik China menganggap semua individu berketurunan Cina di luar China sebagai warganegara China. Golongan ini dipanggil Cina luar negeri, ataupun Huáqiáo (华侨). Malahan, kerajaan Republik China yang kemudiannya digantikan kerajaan komunis Republik Rakyat China hanya berhenti menganggap orang keturunan Cina di luar China sebagai rakyat China selepas tahun 1974.

Oleh itu, dari segi konteks nasionalisme menentang penjajah, Lim Bo Seng bukanlah contoh yang sesuai. Namun, pengorbanan beliau tetap perlu diingati dari segi konteks percubaannya untuk menggagalkan atau melemahkan penjajahan Jepun di rantau ini.JasaSikap anti-Jepun Lim Bo Seng begitu ketara dari awal lagi.

Perekrut dan Pemberi DanaApabila tercetusnya Perang Sino – Jepun pada tahun 1937, Lim Bo Seng antara individu yang menggerakkan sukarelawan dari rantau Asia Tenggara ke China untuk menentang Jepun. Tindakan tersebut bagi menyahut seruan kerajaan Kuomintang di Kunming.

MogokPada tahun 1937, apabila mendapat tahu kewujudan sebuah lombong besi di Dungun, Terengganu yang dimiliki oleh kerajaan Jepun, dia bersama seorang rakannya telah mengajak seramai 3,000 pekerja lombong tersebut untuk mogok bagi mengganggu operasi perlombongan.

Mogok tersebut membawa kesan kerana kerajaan Jepun terpaksa menggantikan pekerja di situ dengan pekerja baru. Sekaligus mengganggu bekalan bahan mentah untuk kegunaan kempen perang Jepun di China.Walaupun 3,000 pekerja itu kehilangan kerja, dia membawa mereka berhijrah ke Singapura dan membantu mereka mendapatkan pekerjaan baru di situ.DalForceUsaha Lim Bo Seng tidak berhenti di situ. Dalam usaha mengekang kemaraan Jepun, dia terlibat membantu Lt Kol John Dalley, seorang pegawai tentera British untuk mengumpulkan pemuda Cina pro-Kuomintang untuk memasuki pasukan sukarelawan anti-Jepun yang dikenali sebagai DalForce. Pasukan DalForce.

Seramai 4,000 orang berjaya direkrutkan, dengan separuh daripada kumpulan itu berpaksikan Parti Kuomintang dan separuh lagi berpaksikan komunis. Namun, bilangan senjata yang tidak mencukupi menyaksikan kurang daripada separuh diberikan senjata senapang patah dengan sekitar 5 butir peluru sahaja.Apabila Jepun menawan Singapura, kesemua anggota DalForce yang berjaya ditangkap Jepun telah dihukum tembak di kawasan Pasir Ris. Seramai 300 orang terkorban di tangan Jepun sama ada dalam pertempuran atau semasa dihukum mati. Anggota-anggota lain pula berjaya melarikan diri sama ada ke Tanah Melayu untuk menyertai gerakan bawah tanah ataupun ke India untuk menyertai semula pasukan Force 136. Tetapi dipercayai kebanyakan mereka turut menjadi mangsa kekejaman Kempetai Jepun dalam Operasi Sook Ching, yang dipercayai memakan korban antara 10,000 sehingga 70,000 korban meliputi kawasan dari Singapura sehingga ke Johor.Disebabkan penglibatan aktif Lim Bo Seng menentang Jepun sebelum perang lagi, Lim Bo Seng antara individu yang British telah bawa keluar ke India.Merekrut dan MelobiNamun, lari ke India tidak bermakna dia mendiamkan diri. Antara Februari 192 sehingga Ogos 1943, dia telah bergerak ke Kunming untuk mengatur strategi bersama kepimpinan Tentera Nasionalis Republik China. Melalui usahanya, Tentera Berikat telah berjaya merekrut ratusan pemuda berketurunan Cina dari China sehingga ke Kanada untuk dimasukkan ke dalam operasi-operasi Force 136 dan SOE di serata Asia Tenggara. Walaupun Force 136 itu pasukan di bawah kawalan British yang dipelopori antaranya Kapt John Davis, Kapt Peter Dobree, Kapt Spencer Chapman, tenaga dan kudrat individu yang direkrut oleh Lim Bo Seng yang menjayakan operasi Force 136. Antara individu yang direkrut oleh Lim Bo Seng adalah bekas pemain badminton Singapura, Tan Chong Tee.

Menurut Kapt John Davis, tanpa usaha berterusan dan lobi oleh Lim Bo Seng, Force 136 mungkin tidak akan ditubuhkan kerana Tentera Berikat ketika itu lebih menumpukan perhatian kepada usaha untuk mengelakkan India tumbang ke tangan Jepun. Dengan Burma di tangan Jepun serta kebangkitan semangat nasionalisme di kalangan orang India, sokongan kepada British di India ketika itu mulai goyah. Apatah lagi di pihak Jepun, adalah Indian National Army yang ditubuhkan oleh Subhash Chandra Bose dengan kerjasama dengan Jepun.

Kaitan Lim Bo Seng dengan Gerakan Penentang Askar Wataniah PahangPasukan Force 136 yang dibinanya bersama dengan British turut menjadi penyokong kepada pasukan Askar Wataniah Pahang yang dipimpin Yeop Mahidin dan turut disertai oleh Kapt Abdul Razak (Tun), Ghazali Shafiee (Tun), Kapt Hussein Onn (Tun).

Gerakan tersebut yang ditubuhkan oleh Yeop Mahidin dengan izin Sultan Pahang itu pada asalnya bergerak di luar payung Force 136. Menurut mendiang Profesor Cheah Boon Kheng, pengkaji tersohor sejarah Perang Dunia Kedua dan sejarah PKM, tindakan Ibrahim Yaacob dan segelintir anggota Kesatuan Melayu Muda yang membantu pendaratan Jepun di Tanah Melayu telah menyebabkan British sangsi akan orang Melayu dan tidak percaya orang Melayu akan membantu menentang Jepun.

Apatah lagi, percubaan Kapt John Davis untuk merekrut pelayar-pelayar Melayu di Liverpool gagal. Dan bilangan sukarelawan Melayu pula tidak ramai, majoriti daripada orang Melayu yang sudah sedia ada dalam Tentera British dan Tentera India, termasuklah Lt Muda Tunku Osman Jewa (bersara Jeneral – PAT ketiga) dan Lt Muda Ibrahim Ismail (bersara Jeneral – PAT kelima – Operasi Oatmeal – operasi risik balas terbaik SOE di rantau Asia Tenggara).

Force 136 – Operasi GustavusKumpulan pertama gerila yang diseludup masuk ke Tanah Melayu adalah Gustavus I, tetapi tidak melibatkan Lim Bo Seng. Sebaliknya melibatkan Kapt John Davis dan sepasukan gerila.

Lim Bo Seng sendiri mendarat di Tanah Melayu pada 2 November 1943 dalam operasi Gustavus V menggunakan nama Tan Choon Lim. Pendaratan dibuat di Pulau Sembilan tidak jauh dari Pulau Pangkor menggunakan kapal selam Tentera Laut Belanda O24. Dia terpaksa menyamar dengan nama lain kerana Jepun telah meletakkan harga tinggi ke atasnya.Setibanya di Perak, Lim Bo Seng berjaya menghubungi Kapt John Davis yang ketika itu berada di dalam kem MPAJA bersama dengan Chin Peng.

Percubaan Lim Bo Seng untuk membina rangkaian perisikan bagi pihak Tentera Berikat menemui kegagalan apabila seorang anggota komunis telah ditahan oleh Kempetai. Anggota komunis yang mengenali Lim Bo Seng itu kemudiannya mengkhianati Lim Bo Seng dan pasukan Gustavus sehinggakan kesemua mereka berjaya ditahan. Berbeza pula dengan maklumat oleh Tan Chong Tee, dia mendapat tahu bahawa mereka sebenarnya dikhianati oleh rakan sepasukan mereka dari Gustavus I, iaitu Wu Beng Chye.Selain Lim Bo Seng, turut tertangkap adalah Tan Chong Tee. Keseluruhan pasukan Gustavus tumbang sekitar Mac 1944, tidak sampai 4 bulan kehadiran mereka di Tanah Melayu.KematianLim Bo Seng pada asalnya cuba menafikan identitinya. Tetapi pengkhianatan terhadapnya menyebabkan Kempetai mudah mengenalpasti identitinya.

Menurut Tan Chong Tee, pengkhianat mereka yang bernama Mo Ching telah sukarela memberi maklumat kepada Kempetai. Malahan dia telah terdengar suara Mo Ching ketawa gembira ketika berbual dengan Kempetai ketika dia membocorkan nama demi nama ejen Operasi Gustavus. Namun begitu, pengkhianat tersebut kemudiannya turut membantu Tan Chong Tee daripada dibunuh di hujung perang, mendapatkan balik keyakinan pasukan Gustavus terhadapnya.Lim Bo Seng diseksa oleh Kempetai untuk memaksanya membocorkan maklumat. Diseksa, dia bertindak melaksanakan mogok lapar bagi membantah seksaan ke atasnya.Pada masa sama, dia terus memberi semangat kepada rakan-rakannya yang turut tertangkap bersama. Malahan ketika kesihatannya semakin surut, dia sempat berpesan agar terus menentang Jepun untuk mengelakkan lebih ramai dibunuh.Dengan keadaan tubuh yang lemah akibat diseksa, Lim Bo Seng dijangkiti disentri. Setelah menahan sakit hampir seminggu tanpa bantuan perubatan, dia akhirnya menghembuskan nafas terakhirnya pada 29 Jun 1944 di Penjara Batu Gajah.Kematian Lim Bo Seng sekaligus menggagalkan perancangan Jepun untuk mengorek rahsia pasukan Force 136. Walaupun Tan Chong Tee dan rakan-rakannya masih ditahan Kempetai, kematian Lim Bo Seng menyebabkan Kempetai lebih berhati-hati dengan saki-baki anggota Operasi Gustavus untuk usaha mereka mengorek lebih banyak maklumat.Selepas perang, mayatnya dibawa ke Singapura untuk dikebumikan.Namun, keadilan untuk Lim Bo Seng gagal diperoleh apabila pengkhianatnya, Wu Beng Chye dilepaskan daripada tindakan. Sehingga ke saat kematiannya, Tan Chong Tee beranggapan dia sendiri turut menyumbang kepada kesilapan ini kerana menyembunyikan kesangsiannya terhadap Wu Beng Chye ketika menyiapkan laporan medan peristiwa yang dilalui ketika dalam tahanan Jepun.ImplikasiTumbangnya pasukan Gustavus tumbang tidak memberi banyak kesan ke atas penjajahan Jepun di Tanah Melayu ketika itu. Ketika itu, walaupun MPAJA memiliki seramai 5,000 sehingga 6,000 anggota gerila bersedia menggempur tentera Jepun, keupayaan mereka cumalah untuk menyerang pasukan-pasukan terpencil. Malahan tidak berupaya untuk digerakkan pada ketumbukan yang besar kerana pergerakan sedemikian perlu melalui Setiausaha Agung PKM ketika itu, iaitu Lai Tek.

Tanpa pengetahuan PKM dan John Davis, Lai Tek telah membelot kepada Jepun dan menjadi ejen kepada Kempetai.Lai Tek juga hampir-hampir membuat perjanjian dengan Ibrahim Yaacob yang memegang pangkat Lt Kolonel dalam pasukan sukarela tempatan pro-Jepun untuk bekerjasama menentang pendaratan British. Sekiranya rancangan tersebut dilakukan itu dilaksanakan, kesemua pegawai Tentera Berikat yang berada bersama pasukan MPAJA akan dibunuh.

Walaupun perancangan itu tidak menjadi, maklumat-maklumat tersebut sampai ke tangan British juga apabila Kolonel Oishi Masayuki disoalsiasat Kolonel (dinaikkan pangkat di hujung perang) John Davis selepas tamat perang. Kolonel John Davis mula mengesyaki tujuan Lai Tek kerana Lai Tek langsung tidak memberitahu Kapt John mengenai pengkhianatannya dan perjumpaannya dengan Ibrahim Yaacob walaupun Kolonel John Davis adalah pegawai yang menguruskan atau handler kepada Lai Tek sebagai ejen kepada Special Branch Singapura.Menurut Tan Chong Tee, dia turut memberi amaran kepada Kolonel Davis agar berhati-hati dengan elemen PKM dalam MPAJA. Dia percaya bahawa mereka telah menyembunyikan senjata mereka di dalam hutan dan hanya menyerahkan senjata yang telah rosak kepada British di hujung perang. Dan dia percaya bayaran gantirugi hujung perang sebanyak $350 bagi setiap pucuk senjata itu hanya akan disalurkan kembali kepada PKM untuk gerakan menentang British.Kesan kepada Legasi Lim Bo SengSeperti di awal rencana ini, pengorbanan Lim Bo Seng tidak dipandang tinggi di Malaysia mungkin kerana taat setianya adalah kepada kerajaan Republik China, yang kemudiannya menganugerahkan pangkat Mejar Jeneral kepadanya.

Tindakan MPAJA bermaharajalela selama 14 hari sebelum kembalinya British sedikit memburukkan legasi Lim Bo Seng di Tanah Melayu dan kemudiannya Malaysia. Walaupun sumbangannya kepada pergerakan anti-Jepun, dia sering kali disalah anggap sebagai sebahagian daripada MPAJA. Malahan, dalam filem Lt Adnan, Lim Bo Seng yang dilakonkan oleh Yang Kassim telah disalah label sebagai orang kanan Lai Tek.

Selain Lim Bo Seng, legasi Sybil Kartigesu juga terjejas akibat tindakan hitam MPAJA menghukum orang awam sewenang-wenangnya.

Namun, biarpun beliau disalah erti sebilangan rakyat akibat tindakan oleh orang lain, tanpa pengorbanannya, Tentera Berikat sudah tentu sukar melaksanakan gerakan subversif terhadap Jepun.


The Witcher: Kebanggaan Negara Poland

Pada tahun 2011, Presiden Amerika Syarikat, Barack Obama melakukan lawatan kerja selama dua hari ke Poland sebagai penutup kepada siri lawatannya ke Eropah pada musim panas tahun tersebut. Pertemuan Barack Obama dengan Perdana Menteri Poland ketika itu, Donald Tusk diakhiri dengan pemberian hadiah peringatan oleh Tusk kepada Obama.

Tidak seperti kebanyakan pemimpin negara lain yang memberi hadiah seperti buku, lukisan berbingkai, ataupun barang kemas/permata, Perdana Menteri Poland menghadiahkan Obama senaskah permainan video. Dan ia bukan sebarangan permainan video. Ia adalah The Witcher 2: Assassins of Kings Collector’s Edition. Mengapakah Tusk menghadiahkan Obama hadiah yang pelik ini?  Apakah kepentingan ataupun rasionalisasi di sebalik pemberian hadiah tersebut?

CD Projekt: Lanun Cetak Rompak

Untuk memahami mengapa peritiwa di atas berlaku, perlulah kita kenali permainan video ini dengan lebih dekat. The Witcher adalah sebuah siri permainan video RPG (role playing games) yang dibangunkan dan diterbitkan oleh CD Projekt, sebuah syarikat yang berpengkalan di Warsaw Poland. CD Projekt ditubuhkan oleh dua rakan iaitu Marcin Iwinski dan Michał Kiciński pada bulan Mei 1994.

Marcin Iwinski adalah peminat permainan video sejak kecil lagi. Namun begitu, disebabkan oleh kekangan ekonomi yang dibawa oleh pengaruh Soviet Union, permainan video amat sukar didapati di Poland. Oleh kerana itu, Iwinski ketika usia remajanya menjual permainan video cetak rompak di pasar minggu sekitar Warsaw. Poland pula tidak mempunyai undang-undang Hak Reka Cipta. Disebabkan itulah perniagaan cetak rompak berkembang pesat dan melahirkan saudagar-saudagar cetak rompak seperti Marcin Iwinski dan Michal Kicinski. Pun begitu, ketika Poland mula berubah ke arah ekonomi bebas, kedua-dua rakan ini berhasrat untuk mencuci tangan dan berniaga secara halal.

Maka tertubuhlah CD Projekt. Sebuah syarikat kecil yang hanya bermodalkan $ 2000 dan beroperasi dari sebuah unit flat kecil yang disewakan oleh kawan Iwinski. Pada asalnya, CD Projekt ditubuhkan sebagai pengedar sah permainan video di Poland. Cabaran yang paling besar yang perlu mereka hadapi adalah lanun cetak rompak. Kebanyakan permainan video cetak rompak dijual pada harga yang lebih murah berbanding dengan yang asal.

Oleh kerana itu, CD Projekt berhasrat melakukan localization. Disamping mengedar permainan video, CD Projekt juga memastikan yang permainan video itu sesuai untuk Poland dengan melakukan terjemahan pada nama, reka bentuk CD, dan juga terjemahan pada permainan video itu sendiri. CD Projekt juga mengupah artis-artis popular untuk melakukan alih bahasa.Tidak cukup dengan itu, CD Projekt juga menambah item-item tambahan seperti buku manual, peta dan poster pada setiap pek permainan video yang mereka jual untuk memberikan lebih nilai bagi setiap pembelian.

Strategi inilah yang dibuat oleh CD Projekt ketika memasarkan permainan video popular Baldur’s Gate yang dibangunkan oleh Bioware (pencipta francais Mass Effect) dan diterbitkan oleh Interplay Entertainment. Baldur’s Gate terjual lebih daripada 18,000 unit serata Poland hanya pada hari pertama jualan. Ini mengatasi jumlah biasa yang dapat dijual oleh mana-mana syarikat pengedar (kebiasaannya pada 1000-2000 unit). Ini adalah antara siri kejayaan pertama CD Projekt dan membolehkan mereka terus maju menjadi pengedar ulung permainan video di Poland.

The Witcher

Walaupun berada pada keadaan selesa, CD Projekt tidak duduk diam. Ketika itu mereka sedang dalam proses mengedarkan satu lagi siri Baldur’s Gate untuk pasaran Poland. Baldur’s Gate: Dark Alliance merupakan sebuah permainan video khas untuk konsol. Tetapi, pasaran konsol tidak wujud di Poland. Oleh kerana itu, CR Projekt terpaksa memindahkan permainan video itu ke PC, satu langkah yang memerlukan pengaturcaraan dan pembinaan permainan video.

Dari situ, tertubuhlah CD Projekt Red, sebuah studio pembangun permainan video. Ia dianggotai oleh Sebastian Zieliński (pengaturcara selebriti Poland) dan juga Adam Badowski. Diwaktu mereka sedang asyik melakukan kerja-kerja pengaturcaraan dan pembangunan untuk Dark Alliance versi PC, usaha mereka terbantut dek kerana masalah kewangan yang dihadapi Interplay Entertainment. CD Projekt Red bingung. Mereka kini ditinggalkan dengan kod-kod permainan video hasil usaha mereka yang boleh jadi sia-sia jika dibiarkan begitu sahaja. Iwinski mencadangkan agar mereka menghasilkan permainan video mereka sendiri menggunakan kod-kod tersebut. Tapi permainan video apa yang mereka boleh hasilkan?

Memindahkan permainan video adalah satu usaha yang sukar bagi mereka, apatah lagi menghasilkan permainan video mereka sendiri. Iwinski dan Kicinski tidak ada pengalaman dan latar belakang dalam menghasilkan permainan video. Pun begitu, cita-cita mereka besar. Mereka perlu menghasilkan permainan video untuk mengembangkan lagi syarikat mereka. Iwinski bercadang untuk membangunkan permainan video dari francais fantasi yang sedia ada bagi mengelakkan mereka dari membazir masa untuk mebina IP (Intellectual Property) yang baru.

Ketika itu, Poland yang kaya dengan khazanah dan sejarah Zaman Pertengahan menyebabkan novel The Witcher, karya Andrzej Sapkowski sangat popular. The Witcher, sebuah epic “dark fantasy” memaparkan seorang mutan pemburu raksasa yang hidup di era pertengahan yang dipenuhi magis, politik dan komentar sosial. Iwinski menghubungi Sapkowski untuk memiliki hak bagi membangun dan menerbitkan permainan video The Witcher. Dengan hanya bayaran $ 9,500 tanpa sebarang tuntutan royalti, lesen untuk menerbitkan The Witcher kini menjadi milik CD Projekt.

Kerja-kerja pembangunan dimulakan di studio CD Projekt Red yang berpengkalan di Łódź (sebuah bandar yang terletak 120 KM dari Warsaw). Projek ini dikepalai oleh Sebastian Zieliński. Dalam masa setahun sahaja mereka berjaya menghasilkan demo untuk The Witcher. Iwinski dan Kicinski membawa demo tersebut serata Eropah untuk ditunjukkan kenapa penerbit-penerbit permainan video yang berminat.

Dua minggu Iwinski dan Kicinski habiskan untuk meyakinkan para penerbit untuk menerbitkan permainan video mereka. Namun tiada satu pun penerbit yang sanggup. Usaha pertama mereka menemui kegagalan. The Witcher terpaksa dibangunkan semula dari asas dan Zieliński tidak berminat. Keputusan Zieliński untuk meninggalkan syarikat menyebabkan CD Projekt Red kehilangan pengaturcara utama mereka.

Gagal bukan satu Pengakhiran

Walaupun begitu, Kicinski tidak berputus asa. Beliau mengambil alih tempat Zielinski sebagai Pengurus Projek dan memindahkan pejabat CD Projekt Red ke Warsaw, Poland supaya lebih dekat dengan ibu pejabat. Bioware yang mempunyai hubungan baik dengan Kicinski menawarkan bantuan dalam bentuk teknikal dan juga menawarkan game engine mereka (Aurora), untuk kegunaan CD Projekt Red. The Witcher, yang dibangunkan selama 5 tahun dengan menelan belanja sebanyak $15 juta, akhirnya diterbitkan pada musim luruh tahun 2007. Usaha dan titik peluh Kicinski yang tidak kenal erti putus asa itu membuahkan hasil. The Witcher terjual sebanyak 2 juta unit ke seluruh dunia dan mendapat reaksi positif dari pengkritik.

Kejayaan itu seolah-seolah memberi lampu hijau kepada CD Projekt untuk membangunkan sekuel kepada The Witcher lantas mewujudkan trilogi. Tetapi, langit tidak selalunya cerah. CD Projekt mengalami krisis yang hebat sewaktu sedang membangunkan The Witcher untuk pasaran konsol. Idea untuk menghasilkan The Witcher versi konsol dicanangkan oleh penerbit The Witcher, Atari.

Atari melihat peluang yang sangat baik jika mereka dapat memasarkan The Witcher ke konsol lantas memperkenalkan francais itu kepada pemilik konsol. Tetapi, CD Projekt Red tiada pengalaman dalam membangunkan permainan video untuk konsol .Lantas, kerja-kerja pembangunan dan pengaturcaraan diserahkan Atari kepada sebuah studio Perancis, Widescreen Games dan diselia oleh CD Projekt.

Selepas 5 bulan, CD Projekt mendapati yang projek itu dilanda masalah. Widescreen Games tampak seperti tidak meletakkan sepenuh minat dan usaha ke atas projek itu, sebaliknya lebih mementingkan wang. Banyak wang CD Projekt yang dihabiskan ke atas Widescreen Games bagi membantu studio itu untuk menyiapkan projek tersebut. Kicinski dan rakan pengurusannya yang sedar akan perkara tersebut berbincang bersama dan membuat keputusan untuk membatalkan projek tersebut.

Atari menjadi berang dan meminta ganti rugi dari CD Projekt atas pembatalan projek tersebut. Kicinski terpaksa menandatangani perjanjian dengan Atari yang menetapkan Atari sebagai penerbit tunggal untuk The Witcher 2, walaupun permainan video itu belum disiapkan lagi. Peristiwa ini menyebabkan kerugian besar, ditambah lagi dengan krisis kegawatan ekonomi yang melanda Poland lantas mengakibatkan CD Projekt hampir-hampir muflis.

Dari cetak rompak ke Mahakarya

CD Projekt yang pada tahun 2009 sedang bergelut dalam krisis kewangan (akibat kegagalan The Witcher versi konsol) membuat keputusan untuk memberi fokus sepenuhnya kepada The Witcher 2. Tidak ingin lagi terbelenggu menggunakan game engine Aurora dari Bioware, CD Projekt membangunkan game engine sendiri yang diberi nama RedEngine (lebih fleksibel untuk konsol dan juga PC).

The Witcher 2: Assassins of Kings dibangunkan dalam tempoh masa 3 tahun sahaja dan dilancarkan pada tahun 2011. The Witcher 2 menerima reaksi yang mengagumkan dari para pengkritik dan juga peminat. Ia terjual lebih dari 3 juta unit di seluruh dunia dan meletakkan The Witcher sebagai jenama global. Permainan video inilah yang dihadiahkan oleh Perdana Menteri Poland, Donald Tusk kepada Presiden Obama.

Namun kisah kejayaan CD Projekt tidak terhenti di situ. CD Projekt Red meletakkan sepenuh tenaga dan perhatian pada sekuel seterusnya, The Witcher 3: Wild Hunt. Cita-cita dan harapan CD Projekt terhadap The Witcher 3 terlalu besar. The Witcher 3 diimpikan sebagai sebuah open world RPG seperti permainan video RPG popular, Skyrim.

Ia adalah sesuatu yang baru bagi CD Projekt Red, sebuah studio yang baru sahaja menghasilkan 2 buah permainan video. Tapi usaha studio kecil di Poland ini tidak boleh dipandang remeh. Dalam masa lebih kurang 4 tahun sahaja, The Witcher 3: Wild Hunt berjaya dilancarkan pada tahun 2015. The Witcher 3: Wild Hunt adalah salah satu dari mahakarya permainan video. Ia terjual lebih dari 10 juta unit ke seluruh dunia.

Ia diangkat oleh lebih dari 257 pengkritik sebagai permainan video terbaik (Game of The Year) pada tahun 2015 mengalahkan pesaing-pesaing lagenda seperti Fallout 4 dan juga Metal Gear Solid 5 yang dibangunkan oleh Hideo Kojima. Ia satu rekod yang masih tidak boleh dipecahkan oleh mana-mana permainan video sehingga sekarang.

Legasi

Jika dulunya The Witcher hanya dikenali di dalam Poland sahaja, kini ia menjadi francais popular yang dikenali di serata dunia. Ramai membandingkan The Witcher dengan novel fantasi popular Game Of Thrones kerana temanya yang matang dan menyentuh isu-isu yang berat. The Witcher kini boleh didapati bukan sahaja dalam bentuk novel ataupun permainan video, malah ia juga diterbitkan dalam bentuk komik, board game dan Netflix juga bercadang untuk menerbitkan siri televisyen untuk The Witcher pada masa akan datang.

Pada tahun 2014, ketika Presiden Obama berucap sewaktu lawatan rasminya ke Poland. Obama menyebut tentang hadiah yang diberikan oleh Perdana Menteri Tusk kepadanya pada tahun 2011. Katanya:

“Kali terakhir saya di sini, Donald memberikan saya satu hadiah, senaskah permainan video yang dibangunkan di sini (Poland) yang menerima sambutan menggalakkan dari peminat, iaitu The Witcher. Saya mengaku, yang saya tidak pandai bermain permainan video, tapi saya diberitahu yang ia satu cerminan terbaik terhadap kedudukan Poland dalam ekonomi global. Dan ia merupakan satu penghormatan terhadap bakat dan etika kerja rakyat Poland serta kebijaksanaan kepimpinan pemimpin negara seperti Perdana Menteri Tusk.”

Rujukan:

Weber, Rachel (2017), “Remember When Obama Said He Was Bad at ‘The Witcher’?”. Rolling Stone

Purchese, Robert (17 Mei 2015). “Seeing Red: The story of CD Projekt”. Eurogamer.

Pitts, Russ. “How The Team Behind The Witcher Conquered Poland”. Polygon.

Jones-Scott,Richard (Jun 2017), “The Witcher rights cost CD Projekt a lot less than you might think”.

Kettley, Sebastian (Mac 2018), “When is The Witcher out on Netflix? Release date, cast, trailer and more”.

“2015 Game of The Year”. Game of The Year Picks Blog


Kisah Cinta Putera Parsi Dan Puteri Korea Sehingga Hujung Nyawa

Kisah ini dipetik dari sebuah epik purba Parsi, Kushnameh yang berusia hampir 1500 tahun. Epik ini berkisar mengenai penceritaaan sebuah makhluk jahat yang bergading gajah, yang telah lama menghantui keluarga-keluarga Parsi di segenap generasi. Makhluk ini digelar Kus oleh masyarakat Parsi.

Penceritaan dalam epik ini menjangkau ratusan tahun dan terisi ribuan baris dan bait puisi yang menjadikan epik ini antara epik purba yang tertebal di dunia. Menariknya, terdapat 1000 baris puisi yang khusus menerang dan mengisahkan suasana kehidupan di Korea semasa Dinasti Silla.

Kisah ini bermula dengan penceritaan seorang putera muda Parsi yang bernama Abtin, yang kebanyakan masa hidupnya hanyalah menyorok daripada Kus-masyarakat Parsi yang lain pun gerun juga dengan Kus. Untuk kekal selamat, beliau sering membawa sebuah buku magis bersamanya ke mana-mana sahaja. Buku ini beliau jadikan rujukan haluan hidupnya kerana buku tersebut sarat dengan informasi mengenai beliau di masa hadapan.

Di suatu ketika, beliau terbaca akan satu bab yang menyuruh beliau pergi ke sebuah Kerajaan Korea, iaitu Silla. Beliau sebenarnya agak keliru hendak ke mana dan telah membawa diri ke China. Namun begitu, dalam perjalanan pengembaraannya, beliau telah disambut sendiri oleh Maharaja Silla ke kerajaannya.

Pada bab seterusnya pula, banyak mengisahkan keindahan dan kekayaan kerajaan Korea tersebut. Kaya dan cantiknya Korea pada ketika itu, sehingga dikatakan tali leher anjing pun bersalut emas. Keterangan ini disahkan sendiri oleh para sejarawan moden dan mereka juga yakin bahawa penulis tersebut pernah melawat sendiri ke Korea.

Dalam keindahan kota Korea yang memukau, terjatuh pula hati putera ini akan si Puteri Silla bernama Frarang yang cantik jelata. Beliau telah merayu kepada maharaja untuk mengahwini puteri tersebut. Akhirnya, bersatulah mereka atas ikatan perkahwinan diraja yang sah sesama mereka.

Setelah sekian lamanya merantau di negeri orang, Abtin berhajat untuk pulang semula ke tanah airnya. Namun begitu, kepulangannya ini bukanlah suatu yang menggembirakan. Beliau telah dibunuh oleh orang-orang suruhan Kus. Berita kematian Abtin sampai kepada anak dan isterinya di Korea.

Maka, dipersiapkan anak-beranak ini sebuah angkatan ketent*raan untuk mem*rangi Kus. Tent*ra ini dipimpin sendiri oleh putera Abtin dan kejayaan memihak mereka. Kus telah dibunuh dan ketakutan orang-orang Parsi terhadap Kus pun terhapus sejak sekian lamanya menghantui mereka.

Tugu Dan Perdagangan

Menurut Ju Bo Don, bekas ahli Korean History Compilation Committee, perkahwinan ini berkemungkinan berlaku pada lewat abad ke-8. Bukti berlakunya pertukaran kebudayaan ini, boleh dilihat pada sebuah tugu laksamana di makam maharaja purba. Tugu ini terletak di Gyeong-ju, ibu kota kerajaan Silla dan bila diaamati, tugu ini ada iras-iras orang Parsi.

Pada pendapat Dr. Ahmed Mohammed pula, profesor di Hankuk University of Foreign Studies, telah berlakunya perdagangan antara pedagang Indo-Parsi dan China pada tahun 880 melalui Laluan Sutera. Justeru, ada kemungkinan besar berlakunya migrasi pedagang Parsi ke Silla di bawah perlindungan dan pengawasan Maharaja Silla, yang juga dipanggil Tayhur dalam kalangan warga Parsi.

Mitos Atau Sejarah Yang Benar?

Menyentuh status Kushnameh, ada satu kajian literasi dan sejarah Iran yang telah dilaksanakan oleh Daryoosh Akbarzadeh. Hasil dapatan beliau, sejarah dan literasi Iran itu terbahagi kepada tiga, iaitu:

1. Teks yang sepenuhnya mitos, seperti Avesta.

2. Teks sejarah mitologi.

3. Teks sejarah, seperti Shahrokh-nameh atau Shahnameh.

Diakhir kajian, beliau mempersoalkan, di manakah garis pemisah antara mitos dan sejarah di dalam Kushnameh? Boleh jadi Kushanameh hanyalah sebuah teks yang bersandarkan kepada kepercayaan mitos semata dan perkara ini merupakan sebuah kegagalan bagi menegakkan sejarah kerajaan Parsi yang benar.

RUJUKAN:

Oliver, M. (2018, May 08). The 1,500-Year-Old Love Story Between a Persian Prince and a Korean Princess that Could Rewrite History. Retrieved November 12, 2020, from https://www.ancient-origins.net/myths-legends-asia/1500-year-old-love-story-between-persian-prince-and-korean-princess-could-rewrite-021896

Herald, K. (2013, February 03). Scholars reveal ancient Korean-Iranian diplomatic ties. Retrieved November 12, 2020, from http://m.koreaherald.com/view.php?ud=20130203000203

Korean-Persian connection. (n.d.). Retrieved November 12, 2020, from https://historum.com/threads/korean-persian-connection.63753/

Akbarzadeh, D. (n.d.). Some Notes on Kush-nameh. Retrieved November 12, 2020, from https://www.academia.edu/9913935/Some_Notes_on_Kush_nameh

페르시아의 대표 서사시 샤나메 구조에서 본 쿠쉬나메 등장인물 분석. (n.d.). Retrieved November 12, 2020, from https://www.krm.or.kr/krmts/search/detailview/researchPaperKci.html?m310_arti_id=ART001634524


Atlantis Ditemui Di Mesir!

Kota Heracleion di Mesir Purba pernah menjadi kawasan perdagangan yang sibuk pada suatu masa dahulu. Kini, ia berada 45 meter ataupun 148 kaki di bawah Laut Mediterranean. Baru-baru ini, beberapa orang penyelam telah  mendedahkan penemuan terbaik sejak kota yang tenggelam itu ditemui buat kali pertama pada dua dekad yang lalu.Dalam ekspedisi ke bawah laut terkini yang dilakukan, pakar-pakar dari Eropah dan Mesir telah menemui sisa-sisa tinggalan daripada sebuah kuil bersaiz besar di bawah laut, berserta beberapa buah kapal yang dipenuhi dengan harta-karun berupa syiling dan barang kemas.Ahli-ahli arkeologi yang diketuai oleh Franck Goddio, yang juga ditugaskan dalam pengembaraan bawah air di Heracleion yang pertama, memperkirakan bahawa mereka telah menemukan tiang-tiang batu dari kuil utama kota berkenaan (dikenali sebagai Amun Garp), di samping sejumlah tinggalan kuil yang bersaiz lebih kecil.Harta-harta yang tidak ternilai harganya itu menunjukkan betapa hebatnya tapak yang masih memiliki rahsia-rahsia yang belum diteroka sejak kali pertama ia ditemui bertahun-tahun yang lalu – memandangkan ia telah terbenam di bawah lumpur dan mendakan yang padat selama ribuan tahun.Penemuan sebegini berjaya dilakukan berikutan peralatan-peralatan pengimbas yang canggih berupaya mengesan objek-objek yang tersembunyi di dasar laut tanpa terjejas dengan mendapan.Dengan menggabungkan semula data fizikal geografi daripada satelit, gema bunyi dan meter resonans magnet nuklear serta sonar imbas-sisi, para pengkaji berupaya meraih imbasan-imbasan menyeluruh sebegitu, hinggakan pasukan berkenaan turut berjaya menemukan sekumpulan pelabuhan yang terletak berdekatan Heracleion – suatu penemuan yang belum pernah diraih sebelum ini.Berbekalkan maklumat ini, para penyelam arkeologi kemudian menghampiri tinggalan tersebut untuk melihat dengan lebih dekat. Selain kuil, mereka juga melaporkan penemuan syiling gangsa dari zaman pemerintahan Raja Ptolemy II (283 hingga 246S), tembikar, barang kemas dan peti simpanan yang terdapat dalam tinggalan beberapa buah kapal.Para arkeologis juga menaikkan syiling-syiling dari zaman Byzantine, di mana kelihatan seakan-akan kota tenggalam ini pernah dihuni sekurang-kurangnya pada abad ke-4SM. Penemuan lain juga melibatkan bahagian hilang pada sebuah kapal yang telah ditemukan dalam projek ekskavasi yang lalu.Penemuan lanjut dilakukan di Canopus, iaitu sebuah lagi kawasan kota tenggelam berhampiran. Usaha ini melibatkan penemuan seperti syiling zaman Ptolemaic dan Byzantine, cincin dan anting-anting dari zaman Ptolemaic.

Heracleion (juga dikenali sebagai Thonis) diperkirakan telah dibina sejak abad ke-8SM di tebing Sungai Nil dan dinamakan bersempena wira Hercules yang pernah melawatnya – atau begitulah menurut legenda. Kota itu kini dikenali secara tidak rasmi sebagai ‘Antlantis Mesir’.“Objek-objek yang ditemukan daripada kerja-kerja ekskavasi ini menggambarkan keindahan dan kegemilangan kota berkenaan, kehebatan kuil-kuil mereka yang besar dan kelimpahan bukti bersejarah,” terang sebuah perincian projek di laman sesawang Goddio.“Patung-patung besar (colossal), prasasti dan unsur-unsur seni bina, serta barang kemas dan syiling, juga barang keagamaan dan seramik – sebuah tamadun yang tiba-tiba hilang dari lipatan sejarah.”Bagaimana kota ini tenggelam di laut masih kekal misteri dalam kalangan ahli sejarah. Namun, andaian terbaik untuk merungkai teka-teki ini adalah kenaikan paras laut, aktiviti gempa bumi dan runtuhan pada tapak yang mengakibatkan seluruh kota menggelongsor jatuh ke dalam Laut Mediterranean, sekurang-kurangnya pada 1000 tahun yang lalu.Kini, pasukan arkeologis lautan dalam telah menyiapkan penemuan-penemuan mereka itu untuk diterbitkan ke dalam jurnal saintifik. Agak menarik untuk melihat perkembangan lanjut di Heracleion; Goddio menganggarkan hanya sekitar 5% sahaja dari keseluruhan kota itu yang ditemui setakat ini.


Calon Presiden Amerika Syarikat Dibvnuh

Sebelum pilihan raya, setiap negara demokratik mesti mengharungi tempoh “demam”. Dalam tempoh ini, ahli-ahli politik akan berhujah dengan penuh emosi dan tenaga kononnya untuk mewakili suara rakyat.

Hujah-hujah calon selalunya berbaur kapitalis dan progresif apabila ekonomi dalam keadaan baik. Jika ekonomi menguncup, tiada siapa kisah tentang pelaburan dan pertumbuhan.

Pada masa itu, hanya populisme sahaja menjadi perhatian. 1930-an ialah antara zaman yang sangat mencabar. Krisis ekonomi akibat keruntuhan sistem kewangan antarabangsa menyebabkan kemelut politik dunia.

Jerman menentang Perjanjian Versailles yang meruntuhkan ekonomi mereka. Amerika Syarikat juga terbuai dengan arus populisme terutamanya daripada seorang ahli politik Louisiana.

Huey Pierce Long dilahirkan pada tahun 1893 dengan d4rah campuran Belanda, Inggeris, Perancis, Scotland dan Wales (Hess, 1966). Ibu bapanya menekankan tentang pendidikan dan ilmu. Berkat didikan ini, Long mempunyai karier dalam bidang undang-undang.

Pada tahun 1918, beliau melaburkan sebanyak AS$1,050 (nilai sekarang: AS$27,113) dalam sebuah syarikat pengeluar minyak. Malangnya Standard Oil menolak pengeluaran semua syarikat kecil (White, 2006).

Jadi Long pun rugi, antara punca kenapa beliau amat membenci Standard Oil. Kebencian ini buat sementara waktu tidak menjadi sebarang masalah untuk gergasi minyak ini. Namun pada tahun 1924, Long mencuba nasib dalam Pilihan Raya Gabenor Louisiana tetapi tidak berjaya dicalonkan Parti Demokratik yang memilih Henry L. Fuqua.

Empat tahun kemudian Long berusaha lagi dalam pemilihan, dan mendapat undi majoriti untuk mewakili Demokratik. Pada 21 Mei 1928, Long membebaskan Louisiana daripada kerenah birokrasi daripada ketua jabatan hingga pekerja kerajaan. Long memilih hanya orang-orang kepercayaannya

Setiap kerja kosong diisi dan dipenuhi orang-orang kepercayaan Long (Kolbert, 2006). Semua pekerja kerajaan dipilih Long wajib membuat derma untuk kempen pilihan raya.

Selepas mengukuhkan sistem kerajaan, Long pun merancakkan usaha untuk memenuhi janji kempen yang ditentang golongan berharta. Long tidak peduli dengan sentimen puak Katolik.

Beliau meluluskan saja bantuan buku teks percuma untuk kegunaan semua pelajar di persekolahan awam dan swasta. Long juga menggunakan National Guard dalam operasi-operasi s3rbuan kedai-kedai judi.

Pel4cur-pel4cur dib3rkas, walaupun tanpa pakaian pun. Peguam Negeri Louisiana mengutuk tindakan Long yang membalas, “tiada siapa tanya pendapat dia.” Bantuan buku teks juga dikembangkan dengan bantuan kewangan universiti dan perubatan percuma.

Dasar populis ini seperti yang boleh dibayangkan menentang arus dalam Amerika Syarikat. Tetapi dalam keadaan yang serba-serbi miskin, dasar sosialis sebegini mendapat sokongan rakyat. Daripada Gabenor, Long menjadi Senator pada tahun 1932 apabila Franklin D. Roosevelt dicalonkan sebagai wakil Demokratik dalam Pilihan Raya Presiden.

Long menyokong Roosevelt sehingga pengisytiharan New Deal yang dibalas Share Our Wealth. Untuk merangsangkan ekonomi, cadangan Long adalah seperti berikut:

Sehingga tahun tersebut, Long memusuhi Standard Oil yang didakwa “pembvnuh antarabangsa” dan “imperialis menentang kebebasan Amerika Selatan”.

Share Our Wealth mendapat restu marhaen yang menyemarakkan lagi cita-cita long untuk menjadi Presiden Amerika Syarikat.

Pada tahun 1935, beliau mengisytiharkan bahawa, “Franklin Roosevelt takkan menjadi Presiden Amerika Syarikat seterusnya. Jika Demokratik pilih Roosevelt dan Republikan pilih (Herbert) Hoover, Huey Long akan menjadi Presiden kamu.”

Parti Demokratik tidak selesa dengan pengumuman tersebut. Jika Long bertanding sebagai calon ketiga, undi mereka tentu sekali dibahagikan.

Beliau tidak mungkin boleh didiamkan. Kritikan terhadap Roosevelt dan New Deal semakin menganc4m kedudukan Demokratik.

Share Our Wealth sudah mempunyai 7.5 juta ahli pada tahun 1935. Akhbar American Progress milik Long pun rancak dijual.

Tetapi pada 8 September, nasib Long ditentukan. Beliau sedang keluar dari Hotel Roosevelt dalam perjalanan ke State Capitol untuk meluluskan House Bill Number One yang akan menggulingkan musuh politiknya, Benjamin Henry Pavy (Glass, 2017).

Selepas Pavy digulingkan, Long pun keluar ke sebuah koridor dimana menantu Pavy sedang menunggu di belakang tiang. Carl Weiss mengeluarkan sepucuk pistol dan melepaskan satu das t3mbakan ke dada Long. Pengawal-pengawal Long pun membalas t3mbakan ke arah Weiss.

Semasa dib3dah siasat, Weiss didapati mempunyai lebih 60 luk4 t3mbakan. Long sempat turun untuk mendapatkan kereta ke Hospital Our Lady of the Lake. Beberapa jam selepas pemb3dahan, Long kelihatan semakin sembuh.

Tetapi keesokannya, Long didapati mengalami pend4rahan ginjal dan terlalu lemah untuk dib3dah sekali lagi. Pada 10 September, jam 4:10 pagi, Long pun m4ti. Ayat terakhir disebutnya ialah, “Tuhan, jangan bagi aku m4ti. Banyak lagi aku perlu buat.”

Kem4tian Long memustahilkan pencalonannya dalam Pilihan Raya Presiden 1936 yang dimenangi Demokratik dengan penuh bergaya. Roosevelt merangkul 523 kerusi, yang mana pesaing Republikan Alf Landon hanya mendapat lapan kerusi sahaja.

RUJUKAN:

Kolbert, E. (2006, Jun 5). The Big Sleazy. The New Yorker. Retrieved from https://www.newyorker.com/magazine/2006/06/12/the-big-sleazy

Glass, A. (2017, September 8). Huey Long (ditapiskan), Sept. 8, 1935. Politico. Retrieved from https://www.politico.com/story/2017/09/08/huey-long-ass4ssinated-sept-8-1935-242325

Hess, S. (1966). The Long, Long Trail. American Heritage. Retrieved from https://web.archive.org/web/20200621035424/https://www.americanheritage.com/long-long-trail#2

White, R.D. (2006). Kingfish : the reign of Huey P. Long. Random House. Halaman 60.


Qa’imah al-Mushtarakah: Satu-Satunya Pihak Arab Yang Zionis Geruni

Para pendokong Zionisme mungkin tidak takut dengan Hamas.
Perbezaan teknologi terutamanya berkaitan hal ehwal ketenteraan telah menarik
kegerunan terhadap Hamas dalam kalangan Zionis (jika pernah gerun). Serangan
misil Hamas dibalas dengan persediaan Kippat Barzel. Sebutir bom sudah
mencukupi untuk merintangi rangkaian terowong yang berjaya bagi pihak Vietnam
menentang Amerika Syarikat sekitar 1970-an. Namun ketakutan sebenar Zionis tidak
terletak di Gaza atau Tebing Barat. Ancaman paling besar tetapi tidak nyata
terhadap pengaruh Zionisme terletak di Nazareth dalam Israel sebenarnya.

Qa’imah al-Mushtarakah
mungkin tidak masyhur dalam kalangan umat Islam. Barangkali disebabkan nama tersebut
merupakan terjemahan Arab daripada nama sebenar iaitu dalam bahasa Ibrani Reshima Meshutefet. Ataupun lebih popular dikenali sebagai the Joint List, sebuah gabungan parti
yang menunjukkan kebesaran kesatuan.

Dipimpin oleh seorang Islam bernama Ayman Odeh, the Joint
List merupakan muafakat daripada parti-parti Arab iaitu Balad, Hadash, Ta’al
dan Ra’am. Secara individu, keempat-empat parti ini hanya boleh mendapat
peratusan kuasa tidak sampai 5% dalam Parlimen Knesset. Namun apabila
berganding bahu buat julung kalinya pada tahun 2015, the Joint List merangkul
10.54%, hampir separuh daripada apa yang dimenangi parti pemerintah Likud
(Benjamin Netanyahu).

Bagi pusingan tersebut, the Joint List tidak berusaha untuk
menang pun. Sebaliknya sasaran mereka hanya untuk menyekat kemenangan
Netanyahu, yang malang sekali gagal. Pada tahun 2019, the Joint List berpecah
dua antara Hadash-Ta’al dan Ra’am-Balad. Prestasi mereka jika digabungkan hanya
mengumpulkan 10 (6+4) kerusi sahaja. Tetapi apabila Netanyahu gagal membentuk
kerajaan (baca di sini: https://www.thepatriots.asia/krisis-politik-israel-percaturan-benjamin-netanyahu-tidak-menjadi/),
Knesset mengundi untuk dibubarkan dan dipilih semula.

Dalam pilihanraya semula pada September 2019, the Joint List
sekali lagi beraksi dalam gabungan empat yang meragut 13 kerusi (10.45%) Angka
ini kecil untuk membentukkan kerajaan dengan sendiri. Sungguhpun begitu, the
Joint List menimang 82% daripada bangsa Arab di Israel. Ini menunjukkan bahawa
golongan Arab bersatu di belakang Ayman Odeh yang gabungannya mahu memupuk kerjasama Arab-Yahudi, menyokong solusi dua negara, mengeluarkan setiap seorang Yahudi yang
bertempat di Tebing Barat dan banyak lagi.

The Joint List mungkin kecil. Namun aspirasi mereka boleh mendatangkan musibah bagi Zionis
di Palestin jika mereka diperlukan
dalam kerajaan. Dengan kemelut politik di Israel berkelihatan sentiasa berlaku,
the Joint List mempunyai aura tersendiri. Namun bukan ini yang digeruni
sebenarnya. The Joint List juga merupakan sebuah manifestasi tidak rasmi kepada
realiti bakal membaham Zionisme jika Israel merangkul Tebing Barat Palestin.
Seluruh dunia takkan mampu berbuat apa-apa jika wilayah-wilayah Fatah dirampas
(yang sememangnya sudahpun dirampas).

Namun jika Tebing Barat diperbadankan dengan Israel,
populasi Arab bakal bertambah dari 1.89 juta ke 5.23 juta. Sebanyak 60.7%
daripada populasi Tebing Barat berada dalam
usia mengundi berdasarkan undang-undang Israel. Jika angka yang sama juga
mewakili Arab Israel, bermakna the Joint List semestinya menjadi kuasa politik
berkuasa yang mana mungkin Likud dan Kahol Lavan pun tidak mampu menandingi di Knesset.

Bayang-bayang inilah digeruni Zionis. Kemajuan di Israel
akan memberikan seribu satu keselesaan bagi bangsa Arab yang tidak perlu
panduan atau dorongan untuk beranak-pinak. Perkara sebegini sedang berlaku di
Utara Israel, yang mana populasi Yahudi semakin mengecut sementara bangsa Arab
pula kian ramai. Bangsa Arab mungkin boleh menjadi majoriti dengan sendiri
(tanpa Tebing Barat) menjelang 2048 pun.

Cukup dengan bom
demografi ini untuk membuat Zionis berasa terancam bagi mengekalkan Israel
sebagai negara Yahudi. Menurut Benjamin Netanyahu pada tahun 2003, populasi
Arab perlu sentuh 20% untuk mengancam status majoriti Yahudi. Dan sekarang
paras 20% sudahpun dilepasi.

Seramai mana pun bangsa Arab berada di Israel, sasaran
politik mereka ialah the Joint List. Amaran perang yang meraung disebabkan
Hamas mungkin boleh diam. Tetapi bunyi yang sama sedang menggerunkan jiwa
Zionis, kerana Qa’imah al-Mushtarakah ialah ancaman paling nyata… dan
berdasarkan undang-undang sendiri, mereka tidak boleh berbuat apa-apa.

RUJUKAN:

Jewish population in Galilee declining

Netanyahu: Israel’s Arabs are the real demographic threat


Di Mana Armada Laut Melaka Ketika Portugis Melanggar Melaka?

Pengkaji sejarah mengemukakan pelbagai faktor penyebab kejatuhan Kesultanan Melayu Melaka.  Ini termasuk faktor luaran iaitu Portugis yang lebih mahir dalam taktik pertempuran; dan faktor dalaman iaitu kelemahan pentadbiran dan juga perbuatan khianat pedagang terkaya Melaka iaitu Nina Chatu dan Utimutiraja.

Terdapat rekod dalam simpanan Maharaja Ming iaitu Ming Shi-lu (MSL) yang saya ingin kemukakan sebagai sebab utama kekalahan Melaka pada Ogos 1511. Ianya secara langsung menjawab persoalan mengapa Laksamana Melaka yang tangkas dan armada lautnya yang digeruni tidak mempertahankan Melaka dari s.eranga.n Portugis.

Seperti yang pernah dirumuskan, Laksamana Melaka sekitar 1470-1481, yang juga dicatat sebagai Laksamana Hang Tuah dalam karya agung Hikayat Hang Tuah (HHT) dan Sulalatus Salatin / Sejarah Melayu (SM), berada di Ryukyu pada April 1481 dan kemudian di Cina dari Ogos hingga Sept 1481. Menurut rekod Rekidai Hoan (RH) dan MSL, agenda diplomasi Melaka ketika itu adalah untuk membuat aduan tentang tindakan agresif Annam yang telah memb.unu.h Laksamana Melaka sebelumnya (MSL: “Duan-ya-ma-la-di-na-da  Wei-zhe-ran-na” / Tuan Laksamana DiRaja Sang Bija Ratna?) bersama-sama ahli rombongannya pada 1469, dan untuk mendapat keizinan Kerajaan Ming dalam melengkapkan bala tentera dengan senjata secukupnya bagi m.enyeran.g Annam.

Berdasarkan HHT, Laksamana Hang Tuah dikatakan membeli 6 ekor gajah di Siam dan sebelum itu telah melawat Brunei. Jika dirujuk silang MSL, beberapa ekor gajah telah dibawa rombongan yang diketuai Laksamana Melaka dan telah dihadiahkan kepada Maharaja Ming pada 27.8.1481. Berdasarkan HHT, terdapat catatan bahawa Laksamana Hang Tuah telah ke Turki Uthmaniyyah (Rum) sekitar 1482 untuk membeli 3,000 pucuk bedil dan pelbagai senjatapi, di mana beliau sempat menunaikan ibadah Haji pada musim haji 886H (8 hingga 12 Zulhijah) bersamaan 28.1.1482 hingga 1.2.1482. Melalui HHT juga kita maklum bahawa apabila belayar jauh, armada Melaka selalunya belayar dalam kumpulan 40 hingga 50 buah kapal bersama lebih kurang 1,500 hingga 2,000 anak kapal. Sebagai contoh, menurut HHT pelayaran Laksamana Hang Tuah ke Jeddah diiringi 42 buah kapal yang memuatkan 1,600 bala tentera.

Menurut catatan Mao Qiling, Melaka mempunyai bala tentera yang kuat. Direkodkan Mao Qiling juga bahawa 30,000 tentera Annam yang lengkap dengan istinggar dan rentaka telah dikalahkan oleh tentera Melaka di Lanxang sekitar tahun 1483.  Dari sudut garis masa, p.erpe.rangan ini berlaku sejurus Melaka mendapatkan senjatapi dan bedil dari Turki Uthmaniyyah. Jadi, secara logik, semestinya tentera Annam telah dip.eran.gi Melaka dengan menggunakan 3,000 bedil dan senjatapi Turki Uthmaniyyah tersebut.

Menurut MSL lawatan ufti Melaka ke Cina yang berikutnya berlaku dari 29.12.1508 hingga 2.1.1509. Akan tetapi, kali ini ketua rombongan ufti Melaka membahasakan dirinya sebagai Tuan Haji (MSL: ‘Duan Ya-zhi’ (端亞智)). Saya berpendapat berdasarkan cerita Hang Tuah ke Mekah dalam HHT, sosok Tuan Haji ini dan ketua rombongan Melaka yang sebelumnya (April 1481) iaitu Tuan Laksamana DiRaja (MSL: 端亞媽剌的那查 / Duan-ya-ma-la-di-na-zha) adalah orang yang sama.

Juga saya rujuk silang HHT & SM di mana ketika itu jawatan Laksamana telah diserahkan kepada penjawat seterusnya iaitu Laksamana Khoja Hassan dan kemudiannya Laksamana Hang Nadim.  Juga terdapat cacatan dalam SM di mana Laksamana Melaka pada sekitar tahun 1492 (anggaran) adalah Laksamana Hang Nadim dalam kisah beliau membawa lari Tun Teja dan bertempur dengan perahu tentera Sultan Pahang di Pulau Keban (kini Pulau Aceh di Mersing).

Seperti yang kita maklum, kedatangan Portugis pertama pada September 1509 tidak mendatangkan hasil malah 20 laskar Portugis telah ditahan. Dalam kejadian lawatan pertama Portugis itu, HHT ada menyebut kewujudan seorang Laksamana tetapi beliau tidak diberi nama. Ketika itu, jika dibanding rekod MSL, Laksamana Melaka terdahulu yang ketika itu digelar Tuan Haji sedang dalam pelayaran ke Cina. Berpandukan jadual pelayaran berdasarkan angin monsun, beliau dianggar bertolak dari Melaka sekitar Ogos-September 1509 dan tiba di Guangdong pada Oktober-November 1509.

Portugis tidak putus asa dan telah kembali ke Melaka pada 1.7.1511. Ketika itu, Alfonso de Albuquerque mencatat hanya 4,000 tentera Melaka yang bersedia untuk p.era.ng (battle ready). Jadi kemana pergi yang lainnya? Juga amat pelik apabila Albuquerque mencatat terdapat jumlah senjata yang melebihi jumlah tentera. Iaitu terdapat antara 3,000 senjatapi pelbagai jenis yang ditinggalkan sejurus Melaka tumpas. Ini tidak termasuk senjata yang dibawa semasa berp.eran.g dan berundur ke Johor yang dianggar dalam jumlah 5,000.  Albuquerque juga bersetuju dengan anggaran hasil risikan Nina Chatu dan Rui de Araújo yang menyatakan Kesultanan Melaka mempunyai lebih kurang 8,000 senjatapi.

Berbalik kepada rekod MSL yang ingin saya ketengahkan, terdapat catatan yang dibuat pada 2.3.1510 bahawa “Tuan Haji” iaitu pegawai tertinggi dalam rombongan ufti Kesultanan Melaka telah di.bunu.h oleh seorang bekas jurubahasa Cina bagi delegasi Melaka. Bekas jurubahasa tersebut bernama Huo-zhe Ya-liu (火者亞劉) (‘Haji Ya-liu’ / Haji Melayu?) dan nama asal beliau adalah Xiao Ming-ju (蕭明舉) dari  Jiang-xi, Cina. Beliau dicatat Cina sebagai bekas penjenayah dan pernah berkhidmat sebagai jurubahasa dibawah ‘Tuan Haji’ dan kemudian dinaikkan pangkat sebagai ketua rombongan ufti Melaka pada sessi ufti 1509. Memandangkan beliau juga bergelar Haji, boleh dirumuskan beliau juga me.nyer.tai rombongan Haji dari Melaka pada tahun 1482.

Dicatat bahawa pembesar Melaka seramai 21 orang termasuk Tuan Haji telah dib.unu.h di “Postal Relay Station” (‘yi’  驛  atau  ‘yizhan’  驛站) di Guangdong oleh Haji Ya-liu dengan bantuan beberapa orang yang diketuai Peng Wan-chun. Perkara ini mungkin berlaku lebih kurang antara Oktober hingga November 1509 kerana rombongan ufti ini belum sempat bergerak melalui jalan darat ke Kota Larangan di Beijing.

Dicatat bahawa Haji Ya-liu, Peng Wan-chun dan kuncu-kuncunya telah ditangkap, dibawa ke ibu negeri di Beijing dan dihukum b.unu.h oleh Maharaja Zhengde atas kesalahan memberontak, m.emb.un.uh, mencuri, memberi rasuah, dan menipu Kerajaan Ming untuk mengeluarkan dokumen kapal & mohor palsu dalam percubaan menipu dan mendapat barangan berharga dari Kesultanan Brunei melalui penyamaran sebagai wakil Kerajaan Ming.

Setelah dua kali siasatan dibuat, Haji Ya-liu dikenakan hukuman dihiris hidup-hidup (slow slicing / lingchi), manakala Peng Wan-chun dan beberapa orang yang lain dikenakan hukuman pancung. Kepala mereka telah diletakkan di perkarangan Kota Larangan.

Beberapa pegawai Kerajaan Ming yang terlibat didapati hanya bersubahat dalam memalsukan dokumen dan telah dikenakan hukuman ringan. Mereka terdiri dari:

Jika dilihat, pemb.unuh.an delegasi Melaka ini dilakukan dengan terancang dan dengan bantuan penuh pegawai-pegawai Kerajaan Ming di Postal Relay Station di Guangdong. Motif pemb.unuh.an adalah dicatat berpunca dari pergaduhan antara Haji Ya-liu dan pembesar-pembesar Melaka, di mana Haji Ya-liu kemudian berkomplot untuk memb.unu.h dan mencuri dari mereka. Saya percaya bahawa p.embunu.han tersebut dilakukan dalam keadaan terdesak iaitu dalam motif untuk menutup perbuatan jenayah Haji Ya-liu yang telah didapati bersekongkol dengan pegawai Kerajaan Ming dalam mengeluarkan mohor palsu bagi menipu Kesultanan Brunei.

Memandangkan ketua dan pembesar mereka telah dib.unu.h, armada Melaka yang berlabuh di Guangdong tidak sempat pulang mengikut jadual pelayaran iaitu pada Disember 1509 hingga Januari 1510. Mereka perlu menguruskan pengkebumian pembesar-pembesar Melaka di Guangdong; dan kemudian mengikuti siasatan dan menunggu keputusan perbicaraan dan hukuman Haji Ya-liu dan lain-lain pesalah sekitar Februari 1510 di Beijing, dan kemudian menerima pesanan dan utusan Maharaja Ming untuk dipersembahkan kepada Sultan Melaka. Direkodkan perjalanan darat dari Guangdong ke Beijing mengambil masa 140 hari pergi dan balik.

Dalam catatan MSL dua pembesar Melaka yang terselamat iaitu “Po-jie-ya-ban” dan “Dun-du-si” (Tengku Sri?) telah diarahkan untuk membawa balik laporan penuh siasatan dan butiran hukuman yang telah dijatuhkan terhadap kes pemberontakan Haji Ya-liu tersebut kepada Sultan Melaka.  Armada Melaka kemudian perlu menunggu pertukaran angin seterusnya untuk belayar pulang. Akan tetapi tiada rekod dalam MSL tentang bila mereka memulakan pelayaran pulang.

Dirujuk silang dalam HHT & SM, adalah jelas bahawa Laksamana Hang Tuah tiada di Melaka semasa s.eran.gan Portugis pada Julai hingga Ogos 1511. Catatan Albuquerque pula menyatakan armada Melaka tiba disekitar perairan Melaka tapi tidak bertindak apabila mengetahui Melaka telah ditawan. Berdasarkan rekod MSL ini, adalah jelas kenyataan Albuquerque tentang Laksamana berumur 80 tahun yang dikatakan ingin kembali ke Melaka dan difitnah ingin berkhidmat dengan Raja Portugal adalah bukannya merujuk kepada Laksamana Melaka yang dib.unu.h di Guangdong (i.e. bukan Laksamana Hang Tuah menurut HHT & SM).

Pada pendapat saya penduduk Melaka yang menjadi asas teks penceritaan HHT dan SM tidak tahu sebab sebenar mengapa Laksamana dan armada Melaka tidak pulang untuk mempertahankan Melaka. Malah sehingga kini tidak diketahui kemanakah armada Melaka tersebut pergi setelah ditugaskan Maharaja Ming untuk memaklumkan kepada Sultan Melaka tentang tragedi yang menimpa 21 orang pembesar dan wakil Melaka di Cina.

Nota: Catatan ini hanyalah sekadar pendapat peribadi saya. Rekod-rekod MSL seharusnya diteliti dan dikaji lebih lanjut oleh ahli akademik dan mereka yang pakar dalam bidang kajian sejarah.

RUJUKAN:

1. The Ming Shi-lu (veritable records of the Ming Dynasty) as a source for Southeast Asian history, 14th to 17th centuries, Geoffrey Wade (1994).

2. Ryukyuan Relations with Korea and South Seas Countries: An Annotated Translation of Documents in the Rekidai Hōan. Kobata, Atsushi and Mitsugu Matsuda (1969)

3. Sejarah Melayu diusahakan oleh W.G. Shellabear, Fajar Bakti, (1978).

4. Hikayat Hang Tuah, Kassim Ahmad (ed.), Dewan Bahasa dan Pustaka, 1975.

5. Mao Qiling. Mansi hezhi [A Comprehensive Record of the Aboriginal Chieftains]. Taipei: Guangwen Shuju, (1968).

6. Comentários de Afonso de Albuquerque, (1557), t. A Bailo, Combra (1923).

7. The postal stations (yizhan  驛站) in Ming  China, Ralph Kauz in ‘Trade and Transfer Across the East Asian “Mediterranean”, Angela Schottenhammer (2005).

Artikel dinaikkan selepas mendapat keizinan daripada penulis asalnya iaitu Yusrin Faidz Yusoff.


Bagaimana Gardenia Menangani Permintaan Ketika PKP?

Tiada siapa mampu menyangka bahawa dunia ini akan dibadai sebuah pandemik yang berjaya menundukkan teknologi kesihatan serba maju. Jika diimbas kembali, banyak perbezaan yang memisahkan tahun 2019 dan 2020.

Politik yang serba berbeza mengubah persepsi rakyat dunia ini. Hiburan pun perlu menuruti norma baharu, yang sebelum ini ramai berfikir tentang Avengers: Endgame misalnya.

Dengan dunia dalam keadaan tidak bersedia ini, pandemik ini menimpa dan menular begitu laju. Perintah berkurung dan pembelian panik menjadi resam; begitu juga di Malaysia.

Apabila Perintah Kawalan Pergerakan dimandatkan, ramai dikehendaki duduk rumah. Dan syarikat Gardenia Bakeries (KL) Sdn Bhd berdepan dengan lonjakan dalam permintaan. Secara tiba-tiba, produk Gardenia sukar diperolehi begitu sahaja.

Jiwa rakyat Malaysia yang suka bergurau memang menghiburkan. Ada yang secara bergurau meletakkan harga RM500 untuk dua bungkus Gardenia Classic Jumbo (New Straits Times, 2020).

Meskipun jelas berjenaka, perkara sebegini boleh menjadi realiti. Berdasarkan hukum perniagaan, permintaan tinggi ketika bekalan berkurangan hanya menyebabkan lonjakan harga.

Sepertimana yang berlaku kepada industri minyak selama ini, bebanan geopolitik terhadap Iraq dan Libya telah mengurangkan bekalan minyak di pasaran – sekali gus menyebabkan lonjakan harga.

Apabila Iraq dan Libya beransur stabil (dan permintaan di China pun menurun), harga menyusut ke paras seperti hari ini.

Jadi syarikat Gardenia Bakeries (KL) Sdn Bhd merencanakan rancangan jangka masa pendek untuk membetulkan imbangan permintaan dan bekalan ini.

Pertama sekali Gardenia menggesa supaya rakyat bertenang dan terus membeli mengikut keperluan tanpa perlu panik (Angelin, 2020). Facebook menjadi wadah untuk menghubungkan Gardenia dengan penggunanya.

Di sini pihak Gardenia menjelaskan bahawa semua kilang dalam negara sudah dikerahkan sepenuhnya sehingga jumlah pengeluaran maksimum. Penjelasan ini pun mencetuskan kekeliruan, seolah-olah maksimum bererti “tiada lagi”.

Jelas sekali tugas Gardenia dalam menenangkan pengguna bukanlah mudah.

Jadi Gardenia pun meningkatkan jumlah pengeluaran sebanyak 2.2 juta bungkus setiap hari, dengan kelima-lima kilangnya beroperasi selama 24 jam setiap hari (Chan, 2020).

Peningkatan ini disasarkan mampu memenuhi keperluan 60 peratus permintaan roti di Semenanjung Malaysia, sementara baki 40 peratusnya diisi jenama-jenama lain yang juga menggunakan strategi dan pendekatan tersendiri.

Malah Kementerian Perdagangan Antarabangsa dan Industri (MITI) dibawah Dato’ Seri Mohamed Azmin Ali pun telah membuat lawatan di kilang-kilang semua pengeluar roti utama negara seperti Gardenia, Italian Baker (Massimo) dan Mighty Bakery (Mighty White) untuk memastikan bekalan roti secukupnya.

Lawatan ini membuktikan bahawa tiada siapa yang sengaja mengurangkan jumlah atau menyimpan (hoarding) stok untuk tujuan tertentu.

Penghantaran roti pun diteruskan Gardenia seperti biasa sepanjang Perintah Kawalan Pergerakan (Bernama, 2020).

Tanpa sebarang halangan, dengan meningkatkan pengeluaran sambil menenangkan pengguna, Gardenia Bakeries berjaya menangani lonjakan dari segi permintaan mungkin juga kerana rakyat melihat bahawa tiada sebab pun untuk kepanikan.

Kejayaan ini harus dijadikan sandaran sementara Malaysia mengharungi satu lagi arus lonjakan kebolehjangkitan pandemik Covid-19.

Landskap politik semasa pun tidak stabil, dengan kebarangkalian peralihan kuasa dan perintah darurat memungkinkan kepanikan dalam kalangan rakyat.

Sepertimana Malaysia mengharungi rantaian Covid-19 pada bulan Mac dengan Kluster Sri Petaling, saranan sama juga perlu ditegaskan semula.

Apabila Perintah Kawalan Pergerakan Bersyarat dikenakan semula di Selangor dan Kuala Lumpur, pihak KPDNKK berusaha untuk mengekalkan kestabilan 12 barangan asas. Perkara ini hanya boleh dijayakan jika rakyat sendiri tidak membeli terlalu banyak.

RUJUKAN:

Angelin, Y. (2020, Mac 24). MCO: On social media, Malaysians urged to remain calm amid concerns over Gardenia bread shortage. The Star Online.

Bernama. (2020, Mac 24). Gardenia delivers as usual during MCO. Malaysia Kini.

New Straits Times. (2020, Mac 28). Malaysians just love their Gardenia bread.


Maksud Dan Kisah Di Sebalik Ungkapan Daulat Tuanku

Daulat dan Tulah sering beriringan, iaitu dikatakan Tulah adalah kecelakaan yang menimpa seseorang yang melanggar ‘Daulat’ seorang Raja Melayu. Ini kerana Daulat terbina atas persefahaman janji pada permulaan dilantiknya Raja Melayu.

Persefahaman janji itu adalah di antara Demang Lebar Daun, yang asalnya adalah Raja Palembang yang merendahkan dirinya untuk menjadi rakyat dan mengangkat bakal menantunya, Sang Sapurba sebagai satu-satunya Raja bagi orang-orang Melayu.
Perjanjian keduanya ini terakam di dalam Sulalatus Salatin karya Tun Sri Lanang seperti berikut:

“Maka sembah Demang Lebar Daun. ‘Adapun Tuanku segala anak cucu patik sedia akan jadi hamba ke bawah Duli Yang Di Pertuan; hendaklah ia diperbaiki oleh anak cucu duli Tuanku. Dan jika ia berdosa, sebesar-besar dosanya pun, jangan difadihatkan, dinista dengan kata-kata yang jahat; jikalau besar dosanya dibunuh, itu pun jikalau berlaku pada hukum syarak’

Maka di persetujui oleh Sang Sapurba akan perjanjian itu dengan Demang Lebar Daun yang mewakili rakyat terbanyak berbangsa Melayu tetapi Sang Sapurba pula meminta satu janji dengan Demang Lebar Daun.. Maka sembah Demang Lebar Daun, ‘Janji yang mana itu, Tuanku?’ Maka titah Sang Sapurba, ‘Hendaklah pada akhir zaman kelak anak cucu bapa hamba jangan durhaka pada anak cucu kita, jikalau ia zalim dan jahat pekerti sekalipun’

Maka sembah Demang Lebar Daun, Baiklah, Tuanku. Tetapi jikalau anak buah Tuanku dahulu mengubahkan dia, maka anak cucu patik pun mengubahkanlah’

Maka titah Sang Sapurba, ‘Baiklah, kabullah hamba akan waadat (perjanjian) itu’

Maka baginda pun bersumpah-sumpahan barang siapa mengubah perjanjian itu dibalikkan Allah bumbungnya ke bawah, kaki tiangnya ke atas.

Itu sebabnya di anugerahkan Allah subhanahu Wataala pada segala raja-raja Melayu, tiada pernah memberi aib pada segala hamba Melayu; jikalau sebagaimana sekali pun besar dosanya, tiada diikat dan digantung dan difadihatkan dengan kata-kata yang jahat. Jikalau ada seorang raja memberi aib seorang hamba Melayu, alamatnya negerinya akan binasa.
Syahadan, segala anak Melayu pun di anugerahkan Allah subhanahu Wataala tiada pernah durhaka dan memalingkan muka pada rajanya, jikalau jahat sekali pun serta aniaya.”

Ringkasan janji daripada Demang Lebar Daun sebagai wakil bagi rakyat Raja adalah; Jika ada dari kalangan hamba Raja yang berbuat salah silap maka dihukum sewajarnya atau dibuangkan negeri tetapi jangan dipermalukan.

Manakala Sang Sapurba atau Seri Teri Buana pula menuntut janji agar jangan ada dari kalangan rakyatnya menderhakai atau membunuh Raja meski ia zalim, akan tetapi memadailah menjadikan Raja itu berundur dan diganti.

Demang Lebar Daun kemudiannya yang mula-mula mengungkapkan kepada Sang Sapurba; “Barang Daulat Tuanku bertambah-tambah.”

Ia membawa maksud ; Kebahagiaan, keselamatan dan panjang umur Tuanku,selama mana kedua-dua pihak berpegang teguh kepada janji mereka. Maka itu sebabnya mereka yang derhaka kepada Raja tanpa sebab dikatakan akan ditimpa ‘tulah’ kerana melanggar janji tersebut.

Maka ungkapan ‘Daulat Tuanku’ semenjak hari itu seringkali disebut-sebut bagi mengingatkan pihak rakyat dan Raja akan janji setia kedua belah leluhur mereka suatu masa dahulu. Oleh kerana itu, ucapan “Daulat Tuanku” bukanlah bermaksud pengangungan kepada Raja.

Justeru ungkapan ini tidaklah wajar ditukarkan mahupun diganti kerana maksud sebenar yang terkandung didalamnya sebenarnya mengingatkan kedua-dua pihak Raja dan Rakyat akan tanggungjawab masing-masing.

Demikianlah secara ringkas. Semoga Allah mengurniakan taufiq dan hidayah yang berkekalan kepada KDYMM Raja-Raja Melayu dalam pemerintahan. DAULAT TUANKU! DAULAT TUANKU! DAULAT TUANKU!


Kajian Menunjukkan Bahawa Ratu Elizabeth I Mati Dibunuh Mekap?

Bagi kaum wanita, mekap bukan sekadar alat untuk menyerlahkan kecantikan mereka. Malah, ia dapat menutup sebarang cela yang terdapat pada wajah mereka. Sebab kedua ini mendorong pemerintah England abad ke-16 Ratu Elizabeth I untuk mengenakan mekap sepanjang tempoh pemerintahan baginda. Tetapi apakah ia juga menyumbang kepada kemangkatan baginda secara senyap pada 1603?

Bagi menjawab persoalan ini, kita perlu melihat satu babak dalam sejarah hidup Elizabeth I. Semasa baginda berusia 20-an atau lebih tepat 10 Oktober 1562, baginda jatuh gering akibat demam panas. Sebaik diperiksa oleh doktor-doktor istana, Elizabeth I disahkan menghidap cacar air atau cengkering – satu penyakit amat ditakuti pada zaman dahulu kerana meragut banyak nyawa termasuk golongan pemerintah.

Cengkering diketahui mula menjangkiti manusia kira-kira 12,000 tahun lalu. Ancaman penyakit ini mula berkurangan selepas pengenalan vaksin cacar yang dibuat oleh Edward Jenner pada 1796. Elizabeth I mempunyai sebab kukuh untuk bimbangkan keselamatan nyawanya selepas disahkan mengalami cacar air. Pada ketika itu, 30% populasi England mati selepas dijangkiti penyakit berkenaan.

Pada akhirnya, baginda disahkan pulih daripada gering yang dialami dan kembali memerintah seperti biasa. Tetapi penyakit tersebut turut meninggalkan kesan parut pada kulit termasuk pada bahagian muka Elizabeth I. Atas sebab itulah, hal ini amat sensitif kepada baginda. Misalnya, jika pelukis menghasilkan potret Elizabeth I tetapi rupa yang terhasil tidak memuaskan, maka bersedialah pegawai-pegawai istana berdepan kemurkaan baginda.

Parut akibat cacar air ini juga mengakibatkan Elizabeth I sentiasa bimbangkan aspek kecantikan baginda. Walaupun ramai orang menyatakan kecantikan baginda tidak terjejas di sebalik parut yang dicetuskan oleh cacar air, itu sedikit pun tidak menenangkan hati baginda.

Malah, dalam Parlimen England, hal ini turut disentuh dalam titah Elizabeth I. Petikan titah baginda berbunyi begini:

“We princes, I tell you, are set on stages in the sight and view of all the world duly observed; the eyes of many behold our actions, a spot is soon spied in our garments; a blemish noted quickly in our doings.” (Kami putera-puteri raja, akan diletakkan di atas pentas agar dapat dilihat oleh dunia yang memerhati; setiap tindakan kami diperhati, jika ada cacat pada pakaian kami, sudah pasti cela pada badan kami juga diketahui.)

Dua sebab inilah mendorong Elizabeth I berpaling kepada mekap sebagai cara menutup cela pada wajah baginda. Baginda beruntung kerana pada ketika itu, ada satu mekap yang popular pada abad ke-16 yang dipanggil Venetian Ceruse. Mekap pemutih ini amat popular dalam kalangan golongan aristokrat kerana ia dapat menutup cela pada wajah termasuk parut akibat cacar air.

Mengikut rekod sejarah, Venetian Ceruce diperbuat daripada cuka dan plumbum putih yang diambil di Venice. Mekap inilah yang menyumbang kepada rupa putih ikonik yang dimiliki ramai golongan atasan ketika itu termasuk Elizabeth I.

Tetapi plumbum juga boleh menyebabkan orang yang mengambilnya mengalami keracunan. Antara tanda seseorang itu mengalami keracunan plumbum ialah keguguran rambut, cepat marah dan keletihan. Selain itu, keadaan kulit baginda juga dijangka terhakis lebih-lebih lagi dengan pendedahan mekap tersebut dibiarkan pada wajah baginda selama seminggu. Disebabkan hal ini juga, mekap lebih tebal diletakkan pada wajah Elizabeth I terutama pada tahun-tahun terakhir pemerintahan baginda.

Selain mekap Venetian Ceruce yang digunakan pada wajah baginda, Elizabeth I turut menggunakan gincu yang diperbuat daripada sinabar. Sinabar merupakan sejenis mineral yang mengandungi merkuri dan ia boleh mendedahkan penggunanya kepada keracunan merkuri. Antara tanda keracunan merkuri ialah kehilangan memori, cepat marah, kemurungan dan kematian.

Selain sinabar, rambut palsu baginda turut diwarnakan dengan pewarna merah yang diperbuat daripada merkuri. Malah, Elizabeth I difahamkan turut menggunakan campuran kulit telur, tawas dan merkuri untuk membuang mekap. Gabungan semua objek ini memberi kesan buruk kepada kesihatan baginda sekaligus sedikit-sebanyak menyumbang kepada kemangkatan baginda.

Tetapi mengapa kebanyakan potret baginda digambarkan sebagai wanita muda yang jelita bersesuaian dengan gelarannya sebagai Ratu Anak Dara (The Virgin Queen)? Kurator seni Muzium Diraja Greenwich, Sue Richards percaya ia didorong oleh propaganda. Semasa tahun-tahun terakhir Elizabeth I, ia dibayangi oleh gerakan anti-Protestan yang menyelar baginda sebagai permaisuri tua dan tidak layak menduduki takhta.

Pada ketika itu, gerakan anti-Protestan ini didalangi kelompok pro-Roman Katolik. Kelompok ini merasakan diri mereka dipinggirkan di sebalik dasar toleransi agama Elizabeth I yang baik. Bagi mereka, kelibat baginda sebgaai ketua Gereja England sebagai sesuatu yang memalukan dan patut diubah. Pendek kata, mereka mahukan figura seperti Mary I kembali kerana memperjuangkan agenda Roman Katolik.

Perlu diingat juga, gelaran Ratu Anak Dara diberi kerana baginda tidak pernah berkahwin dengan mana-mana lelaki. Bukan tidak ada lelaki yang mahu mengahwini Elizabeth I tetapi semua usaha perkahwinan yang direncana golongan aristokrat menemui kegagalan.

Misalnya, wujud usaha mengahwinkan baginda dengan Henry dan Francis, Duke of Anjou sekitar 1569 dan 1572-1581. Jika Elizabeth I berkahwin dengan Francis, ia akan membentuk pakatan anti-Sepanyol sekaligus membantu mereka merampas Belanda daripada tangan Dinasti Habsburg Sepanyol. Tetapi  pada akhirnya, usaha tersebut tidak berhasil.

Elizabeth I tahu jika baginda menamakan sesiapa sebagai pewaris takhta, ia akan mendedahkan baginda kepada plot rampasan kuasa. Baginda amat arif tentang hal ini lebih-lebih lagi selepas dipenjarakan selama setahun semasa pemerintahan kekandanya, Ratu Mary I. Selain itu, kebanyakan plot rampasan kuasa yang direkodkan dalam sejarah England menunjukkan pembabitan pewaris takhta sebagai dalang atau tahu plot yang diatur.

Dengan menampakkan imejnya sebagai wanita muda cantik, ia memberi keyakinan kepada rakyat bahawa Elizabeth I berkemampuan mentadbir England ketika itu. Imej lukisan-lukisan era baginda bagaimanapun sama sekali bertentangan dengan rupa fizikalnya yang sebenar.

Di sebalik risiko kesihatan yang dialami Elizabeth I, ramai aristokrat wanita meniru imej ikonik baginda itu bukan saja sebagai kerana meniru tips kecantikan yang diamalkannya. Tetapi pada masa sama, ia merupakan tanda kesetiaan yang tidak berbelah-bahagi kepada baginda.

Menjelang tahun-tahun terakhir baginda, Elizabeth I dikatakan mengalami kemurungan yang teruk – kesan sampingan akibat keracunan plumbum dan merkuri. Selain itu, kemampuan baginda untuk berfikir juga semakin merosot dengan baginda cenderung untuk berdiri selama berjam-jam. Elizabeth I seakan-akan mengetahui keadaan fizikalnya semakin lemah dan hanya menanti masa dipanggil kembali menghadap Ilahi.

Mungkin itu menjelaskan mengapa baginda enggan diperiksa oleh doktor sehingga ke akhir hayatnya. Pada 24 Mac 1603, Elizabeth I mangkat. Tetapi sebelum itu, baginda telah menamakan sepupunya dari Scotland, Raja James VI (kemudiannya James I) sebagai pewaris takhta. Dengan James I menaiki takhta England, takhta England dan Scotland disatukan di bawah pemerintahan baginda.

Punca sebenar kemangkatan Elizabeth I terus diperdebatkan sehingga hari ini. Terdapat tiga punca kemangkatan baginda iaitu keracunan merkuri dan plumbum, kanser dan pneumonia serta keracunan darah. Namun begitu, agak sukar menentukan punca sebenar kemangkatan baginda berikutan tiada bedah siasat dan keengganan Elizabeth I sendiri yang enggan diperiksa doktor pada akhir hayatnya.

Oleh sebab itu, punca kemangkatan baginda akan terus menjadi misteri sampai bila-bila. Di sebalik semua ini, ia langsung tidak memadamkan prestijnya sebagai antara pemerintah ulung England yang menjadi sebutan sehingga hari ini.

RUJUKAN

Fox, OR. (2021, 17 Julai). Deadly make-up regime of Queen Elizabeth I was full of toxic substances. Daily Mirror.

Brophy, M. (2022, 12 Jun). Was Queen Elizabeth I Killed by her Poisonous White Makeup?. Ancient-Origins.


Kami Akan Masak Orang Putih Jadi Kari Putih! – Pejuang Melayu

Begitulah kerasnya semangat dan ancaman tentera Yamtuan Antah ketika memerangi British yang datang ke Sungai Ujong, lebih-lebih lagi selepas berita kebangkitan Melayu di Perak hingga membunuh Residen Perak ketika itu, JWW Birch sampai ke Seri Menanti, membakar semangat Yamtuan Antah untuk memerangi British yang tiba di Sungai Ujong.

Maka setelah British serik dihambat tentera Melayu yang diketuai Yamtuan Antah sehingga ke rumah Residen British dan ke Rasah, British membuat risikan tentang kelengkapan persenjataan Melayu sebelum membuat serangan balas bagi mematahkan kemaraan tentera baginda Yamtuan Antah bagi memastikan mereka tahu apa yang bakal mereka hadapi sebelum menyerang Paroi pada 1875.

Hasil risikan British mendapati bahawa Yamtuan Antah memiliki tentera yang lengkap bersenjata api (tetapi model lama), sejumlah kecil ‘Snider rifle’, memiliki bengkel senjata api di Seri Menanti serta mendapat bekalan belerang dari Pahang.

Dinyatakan (lihat gambar) juga bengkel senjata baginda mengubahsuai (downgrade sebenarnya) senjata dari jenis ‘percussion’ kepada jenis ‘flintlock’ kerana kekurangan peledak untuk diletakkan di belakang peluru bagi senjata jenis percussion.

Dinyatakan di bawah juga ialah bilangan rampasan senjata selepas British mengalahkan Yamtuan Antah (baginda berundur dan berlindung di Johor) . British menyatakan bahawa bilangan sebenar senjata api Melayu dipercayai lebih besar dari rampasan.

Gambar di atas adalah raifal percussion type Snider rifle (breech loading), model tahun 1864, kemungkinan ada di dalam pemilikan tentera Melayu hasil rampasan perang dalam pertempuran sebelumnya

Gambar di atas pula ialah Snider rifle yang sama, menunjukkan mekanisme ‘percussion’ (tukul mengetuk bahagian belakang peluru).

Gambar terakhir pula menunjukkan kelongsong peluru Snider rifle dan buntut peluru (caps) dengan bahan peledak padanya.


Rafizi Ramli: Siapa Sebenarnya Lelaki Berformula Ini?

Setelah beberapa tahun menyepi, akhirnya bekas Ahli Parlimen Pandan dari 2013 hingga 2018, Rafizi Ramli mengumumkan untuk menyertai semula politik. Beberapa tahun lepas, nama Rafizi sering disebut kerana sering mendedahkan mengenai skandal-skandal mengenai kerajaan.

Selain itu, Rafizi juga terkenal kerana dipercayai beliau mempunyai formula untuk menjatuhkan Barisan Nasional dan formula itu berhasil pada akhirnya apabila Pakatan Harapan akhirnya menjadi kerajaan pada Mei 2018. Jadi, siapa sebenarnya gerangan Rafizi Ramli ini dan mengapa kemunculan Rafizi ini sangat menarik menjelang pilihan raya yang akan datang?

Rafizi dilahirkan di Besut, Terengganu pada 14 September 1977. Beliau mendapat pendidikan awal di Sekolah Kebangsaan Sultan Ismail  sebelum melanjutkan pelajarannya ke Kolej Melayu Kuala Kangsar. Di MCKK, Rafizi merupakan seorang pelajar yang aktif dan sering meraih pelbagai anugerah. Kemuncak kejayaannya di sekolah apabila beliau apabila beliau meraih Anugerah Pelajar Terbaik Keseluruhan Kolej dan anugerah itu disampaikan oleh Menteri Pendidikan pada ketika itu, Datuk Seri Anwar Ibrahim yang kemudiannya menjadi bos besar beliau di dalam parti.

Setelah menamatkan pelajaran di MCKK, Rafizi melanjutkan pelajarannya ke University Of Leeds di dalam jurusan Kejuruteraan Eleketrikal. Ketika peristiwa Reformasi berlaku, Rafizi turut menyokong gerakan tersebut dan sering berkempen bagi pihak Anwar di Eropah. Rafizi telah dilantik sebagai salah seorang dari ahli gerakan Free Anwar Campaign di Eropah dan pernah berkempen di Parlimen United Kingdom, Kementerian Luar United Kingdom dan pejabat Suruhanjaya Eropah.

Setelah berjaya memperoleh ijazah, Rafizi bekerja di sebuah syarikat perakaunan di United Kingdom. Pada masa yang sama, Rafizi menyambung pelajaran di dalam bidang professional dan berjaya mendapatkan tauliah sebagai akauntan di bawah  Institute of Chartered Accountants in England and Wales (ICAEW).

Pada tahun 2003, akhirnya Rafizi pulang ke Malaysia dan bekerja di Syarikat Petronas sebagai Pengurus di bahagian Propane Dehydrogenation Plant. Rafizi merupakan pengurus termuda yang pernah dilantik. Jawatan terakhir beliau di Petronas ialah  sebagai Pengurus Kanan Bahagian Perakaunan, Belanjawan dan Percukaian Antarabangsa.

Rafizi juga pernah bekerja sebagai Pengurus Besar di Pharmaniaga sebelum bekerja di Pejabat Ekonomi Negeri Selangor sebagai Pengarah Eksekutif sehingga Julai 2012. Pada Pilihan Raya Umum 2013, Rafizi telah dicalonkan sebagai calon bagi kerusi Parlimen Pandan bagi mewakili Pakatan Rakyat. Rafizi akhirnya berjaya memenangi kerusi tersebut mengalahkan Presiden MCA, Ong Tee Kiat dengan majoriti sebanyak 26, 729 undi.

Di dalam blok pembangkang, Rafizi sering mendedahkan skandal-skandal besar yang dikatakan berkait rapat dengan kerajaan. Antara isu yang pernah disuarakan oleh Rafizi ialah isu mengenai National Fidlot Corporation, Isu kapal selam Scorpene dan isu Port Klang Free Zone.

Rafizi juga pernah membuat pendedahan mengenai isu integriti Menteri Besar Selangor, Tan Sri Khalid Ibrahim di dalam Guthrie Berhad sehingga menyebabkan beliau meletak jawatan dan berlakulah Langkah Kajang untuk menaikkan Datuk Seri Anwar Ibrahim sebagai Menteri Besar yang baharu.

Rafizi juga semakin dikenali kerana sering mencipta formula-formula seperti formula untuk menurunkan harga minyak, formula hapus PTPTN dan bermacam-macam formula lagi. Formula-formula inilah yang menjadi asas bagi kejayaan Pakatan Harapan untuk menewaskan Barisan Nasional pada Pilihan Raya 2018.

Ketika Pilihan Raya Umum 2018, Rafizi tidak layak untuk bertanding kerana terlibat dalam beberapa sabitan mahkamah. Setahun kemudian, Rafizi mengumumkan untuk bersara dari politik dan mahu memberi tumpuan kepada usaha mendalami ilmu pengetahuan berkaitan teknologi terkini seperti bidang AI dan IOT.

Walaubagaimanapun, selepas lama menyepi, akhirnya Rafizi muncul semula dengan membawa formula-formula yang baharu. Isu pertama yang dibangkitkan oleh Rafizi ialah mengenai isu Sapura sehingga dikhabarkan akan diadakan sesi debat di antara wakil kerajaan dan pembangkang. Di peringkat parti, Rafizi dikhabarkan akan bertanding bagi merebut jawatan Timbalan Presiden yang sebelum ini disandang oleh Datuk Seri Azmin Ali.

Jadi, adakah kepulangan semula Rafizi bersama formula-formulanya mampu membuatkan Pakatan Harapan untuk menjadi kerajaan semula di dalam pilihan raya yang akan datang atau kemunculan Rafizi ini hanyalah permulaan bagi penamat karier politik beliau? Kita sama-sama saksikan.

RUJUKAN:

Therakyatpost. (2022, March 16). Who is rafizi ramli & why are some people excited about his return to politics? TRP. Retrieved April 7, 2022, from https://www.therakyatpost.com/news/2022/03/16/who-is-rafizi-ramli-why-are-some-people-excited-about-his-return-to-politics/

Rafizi quits as CEO of Selangor Economic Advisor’s office. The Malaysian Insider. (n.d.). Retrieved April 7, 2022, from https://web.archive.org/web/20141019061631/http://www.themalaysianinsider.com/malaysia/article/rafizi-quits-as-ceo-of-selangor-economic-advisors-office

Rafizi Bersara Daripada Politik – Berita Harian. (n.d.). Retrieved April 7, 2022, from https://www.bharian.com.my/berita/politik/2019/12/637256/rafizi-bersara-daripada-politik

BetweenTheLines. (2019, December 18). The rise and fall of Rafizi Ramli. Between The Lines. Retrieved April 7, 2022, from https://betweenthelines.my/the-rise-and-fall-of-rafizi-ramli/


Frank Abagnale Jr. – Penjenayah Paling Dikehendaki FBI Suatu Ketika Dahulu

Frank Abagnale Jr. atau nama panjangnya, Frank William Abagnale Jr. telah dilahirkan pada 27 April 1948 di sebuah pekan kecil yang bernama Bronxville di New York, Amerika Syarikat. Frank Jr. merupakan putera kepada Frank Abagnale Sr. dan Paulette.

Sejak daripada usia kecil lagi, Frank Jr. lebih rapat dan manja dengan bapa berbanding ibunya. Hal ini seterusnya telah membuatkan Frank Jr. menjadikan bapanya sebagai idola dan contoh kepadanya terutamanya dalam bidang perniagaan memandangkan bapanya merupakan seorang usahawan yang boleh dikatakan masyhur di kawasan mereka menetap.

Frank Jr. yang sememangnya nakal semenjak dari usia muda telah mula bergiat solo dalam aktiviti-aktiviti jenayah kecil seperti mencuri di kedai dan pasaraya di sekitar kawasan tempat tinggalnya. Lama kelamaan, aktiviti tersebut dirasakannya bosan dan tidak mencabar membuatkannya beralih ke arah aktiviti jenayah yang lebih mencabar.

Namun begitu, langit tidak selalunya cerah. Ibu dan bapa Frank Jr. telah berpisah oleh kerana sengketa antara mereka berdua. Tambahan pula, perniagaan bapanya sedang merudum jatuh justeru menjadikan ekonomi keluarga mereka kurang stabil.

Taring Frank Jr. Mula Diasah

Oleh kerana dirinya yang nakal dan selalu tidak berkelakuan baik, ibunya telah mendaftarkannya ke dalam sebuah sekolah bagi murid-murid yang mempunyai masalah disiplin seperti Frank Abagnale Jr.

Frank Jr. kemudian telah melarikan diri dari rumah ibunya semasa masih lagi berada di bangku persekolahan. Di dunia luar dengan bersendirian, Frank Jr. telah berkerja bagi menampung kehidupannya.

Walaupun begitu, gaji yang diterimanya itu berada pada paras yang sangat rendah berbanding dengan apa yang biasanya diterima orang ramai untuk pekerjaannya itu. Salah satu faktor yang menyumbang kepada berlakunya hal ini adalah kerana umurnya yang masih muda iaitu 16 tahun.

Di sinilah titik permulaan kepada aktiviti penipuannya itu. Oleh kerana Frank Jr. merasakan yang umurnya menjadi penghalang kepadanya untuk mendapat gaji yang setimpal, dirinya telah mendapatkan sebuah kad pengenalan palsu di mana umurnya pada kad penganalan tersebut adalah 10 tahun lebih tua daripada usia sebenarnya.

Penipuan Frank Abagnale Jr.

Frank Abagnale Jr. menggunakan teknik menukar nombor pada kod cek bagi mendapatkan sejumlah wang berdasarkan nilai yang ditulisnya pada cek tersebut. Namun begitu, Frank Jr. mendapati yang bank sukar untuk mempercayainya dan keuntungan yang diterimanya selalunya amat minimum.

Oleh itu, Frank telah mendapat satu idea yang bernas di mana dirinya menyamar sebagai seorang juruterbang memandangkan profesion juruterbang ini merupakan sebuah profesion yang amat dipandang tinggi dan dihormati di Amerika Syarikat pada ketika itu. Frank Jr. telah menyamar sebagai juruterbang di syarikat penerbangan ternama di Amerika Syarikat, Pan American World Airways atau lebih dikenali sebagai, Pan Am.

Dengan usahanya mendapatkan maklumat berkenaan pakaian seragam juruterbang dan tipu helah yang prosesnya rumit. Frank Jr. telah mendapatkan pakaian seragam juruterbangnya di lapangan terbang dengan menggunakan kad pengesahan palsu berserta dengan lesen penerbangan yang juga palsu. Dalam aktiviti penipuannya sebagai juruterbang, Frank Jr. telah menggunakan nama Frank Williams.

Dikatakan bahawa sepanjang tempoh berlakunya penyamarannya sebagai juruterbang Pan Am, Frank Jr. telah terbang sebagai juruterbang penumpang atau istilahnya, “deadheading” di mana staf syarikat terutamanya juruterbang boleh menumpang mana-mana penerbangan dengan hanya menunjukkan dokumen yang mengesahkan bahawa diri seseorang merupakan staf syarikat.

Hasil penyamarannya, Frank Jr. telah mengikuti lebih 250 penerbangan dengan jumlah jarak kumulatif lebih daripada 1.6 juta kilometer. Penyamarannya sebagai juruterbang Pan Am lah yang telah melonjakkan kekayaannya di mana Frank Jr. telah berjaya mengaut keuntungan hampir $2.5 juta.

Selain daripada melonjakkan harta kekayaanya, Frank Jr. juga telah berjaya melonjakkan namanya dalam senarai paling dikehendaki Biro Penyiasatan Persekutuan atau dalam bahasa Inggerisnya, Federal Bureau of Investigation yang juga lebih dikenali sebagai FBI di serata dunia.

Apabila menyedari yang dirinya merupakan antara individu paling dikehendaki selepas hampir ditangkap oleh ejen FBI di lapangan terbang, Frank Jr. telah ‘menyepikan diri’ daripada menyamar sebagai juruterbang Pan Am. Frank Jr. telah beralih kepada profesion lain bagi meredakan sedikit namanya yang berada dalam senarai dikehendaki FBI.

Frank Abagnale Jr. kemudian telah berjaya mendapatkan pekerjaan sebagai seorang doktor di sebuah hospital di Georgia, Amerika Syarikat sekali lagi hasil daripada tipu helahnya dengan pemalsuan dokumen-dokumen yang dilaksanakannya dengan begitu teliti. Frank Jr. telah menyamar sebagai seorang doktor di sana selama hampir 1 tahun ataupun tempoh yang lebih tepat iaitu 11 bulan.

Walaupun telah berhenti daripada bekerja sebagai doktor di sana, Frank Jr. tidak pernah berhenti dalam menyamar dalam profesion-profesion yang megah dan hebat. Frank Jr. telah berjaya memalsukan dokumen di mana dirinya telah berjaya mendapatkan kerja sebagai seorang peguam dengan menyatakan bahawa dirinya merupakan graduan Universiti Harvard yang tidak terus mendapatkan pekerjaan sebagai peguam sebaik menamatkan pengajian.

Frank Jr. telah menelaah subjek undang-undang selama 7 bulan untuk meluluskan dirinya dalam Ujian Bar yang boleh melayakkan dirinya sebagai peguam. Namun begitu, Frank Jr. hanya berjaya untuk lulus dalam ujian tersebut pada percubaan ketiganya. Frank Jr. kemudian telah melarikan diri apabila mendapati bahawa salah seorang rakan sejawatnya telah cuba untuk memeriksa latar belakangnya.

Kejatuhan Frank Abagnale Jr.

Sepandai-pandai tupai melompat, akhirnya jatuh ke tanah jua. Itulah ungkapan Melayu yang biasa kita dengar untuk menggambarkan situasi seseorang yang licik dalam melaksanakan kerja kotornya namun tumpas di tangan pihak bertanggungjawab pada akhirnya.

Frank Abagnale Jr. pada asalnya telah terbang ke Perancis bagi memulakan hidup baru dan berhenti bergiat dalam aktiviti jenayahnya itu. Namun begitu, pihak berkuasa Perancis berjaya mengesannya di sana dengan bantuan seorang kenalan lamanya yang menyedari keberadaannya di sana.

Frank Jr. kemudian telah diberkas dan dibawa ke muka pengadilan di mana dirinya telah dijatuhkan hukuman penjara. Frank Jr. kemudian telah melaksanakan tempoh hukumannya di Perancis kira-kira selama 6 bulan dan di Sweden juga selama kira-kira 6 bulan sebelum dibawa pulang ke tanah airnya.

Di Amerika Syarikat, Frank Abagnale Jr. telah dihadapkan ke muka pengadilan di mana mahkamah menjatuhkan hukuman 12 tahun penjara di atas kesemua kesalahan jenayah yang telah dilaksanakannya.

Walaupun begitu, Frank Jr. hanya melaksanakan 4 tahun daripada keseluruhan 12 tahun tempoh hukumannya kerana Kerajaan Persekutuan Amerika Syarikat telah menawarkannya untuk bebas dengan syarat yang dirinya perlu bekerja bersama FBI.

Frank Jr. diminta untuk menjadi penasihat kepada FBI terutamanya dalam bidang jenayah yang menjadi kepakarannya iaitu penipuan cek palsu dan penyamaran seperti yang telah biasa dilakukannya sebelum ditangkap oleh pihak berkuasa. Frank Jr. telah menerima tawaran daripada kerajaan itu dan telah dibebaskan dari penjara.

Frank Jr. kemudian telah menubuhkan syarikat penasihat keselamatannya sendiri setelah mendapati bahawa dunia luar tidak akan menerima bekas banduan seperti dirinya. Syarikat bernama Abagnale & Associates itu telah menjamin keselamatan belasan ribu syarikat di seluruh dunia dengan invosi yang telah diciptanya.

Dalam pada masa yang sama, Frank Abagnale Jr. juga telah terus menerus menasihat FBI daripada jenayah-jenayah yang biasa dilakukannya sebelum itu sehinggalah ke hari ini.

RUJUKAN :


Membedah Puisi Rumi Bertajuk Diam

Diamkan deria,
tutup telinga}
dan kosongkan fikiran

Dengarkan seruan:

‘Pulang!’

Kata-kata tidak bermakna
Biar senyap seketika
Dengarlah!”

(Mathnawi, Mevlana Rumi)

Dalam dunia yang tak henti bercakap, dalam zaman yang tak henti berdebat, lidah tak puas berucap,  mulut berkumat beribu kalimat, mengapa tidak kauambil seketika masa untuk senyap. Mendengar rintihan hati sendiri. Mengapa bercakap terlalu banyak, sampai mendengar terlalu sedikit? Berapa lama raungan hati diabaikan? Setiap pecinta yang terpisah, merindukan kekasihnya. Setiap hati kecil merana, merindui keakraban yang pernah dinikmati satu waktu dahulu. Di hari ألست .

Kita telah berkenalan dengan Allah di alam arwah, sejak azali. Dan pandangan itu ialah cinta pandang pertama. Kemudian, kita diturunkan di dunia, tinggal di sangkar jasad. Seperti unggas di sangkar kayu dengan siulan sayu, hari-hari jiwa meronta mahu pulang. Masa demi masa, usia mengubah segala. Yang tidak berubah, ialah rindu yang tak sekalipun punah. Semakin besar rindu, semakin besar derita mendayu-dayu.

يَا أَيَّتُهَا النَّفْسُ الْمُطْمَئِنَّةُ

ارْجِعِي إِلَىٰ رَبِّكِ رَاضِيَةً مَرْضِيَّةً

فَادْخُلِي فِي عِبَادِي

وَادْخُلِي جَنَّتِي

(Setelah menerangkan akibat orang-orang yang tidak menghiraukan akhirat, Tuhan menyatakan bahawa orang-orang yang beriman dan beramal soleh akan disambut dengan kata-kata):

“Wahai orang yang mempunyai jiwa yang sentiasa tenang tetap dengan kepercayaan dan bawaan baiknya! –

“Kembalilah kepada Tuhanmu dengan keadaan engkau berpuas hati (dengan segala nikmat yang diberikan) lagi diredhai (di sisi Tuhanmu) ! – “Serta masuklah engkau dalam kumpulan hamba-hambaku yang berbahagia – “Dan masuklah ke dalam SyurgaKu! ”

(Surah al-Fajr, ayat 27-30)

Satu masa nanti, semua bakal menyedari betapa selama ini, hati begitu merindui cinta ilahiﷻ


Falsafah “Baik VS Baik” Dan “Jahat VS Jahat” Dalam Ejen Ali

Ada satu persoalan menarik yang bermain di fikiran setelah menonton kesemua episod Ejen Ali Musim 3 iaitu baik vs baik dan jahat vs jahat. Sebab kita tak tahu pihak yang baik dan jahat dalam Ejen Ali.

Yelah kebiasaannya dalam series animasi kita akan dihidangkan dengan watak jahat pergi di satu kawasan untuk buat kacau. Tiba-tiba muncul satu superhero yang akan mengalahkan watak jahat. Kita pun buat kesimpulan bahawa watak jahat tu buat kacau sebab dia memang jahat. Superhero pulak membantu sebab dia memang dilahirkan sebagai orang baik.

Tapi dalam Ejen Ali, watak baik dan watak jahat tidak digambarkan sedemikian rupa. Sebab MATA sendiri ditubuhkan untuk bekerja dengan Dato Othman. Malah Cero sering mengatakan MATA sudah terlalu rosak. Cero yang nampak sangat jahat katanya memiliki niat yang murni untuk reset balik MATA dan Cyberaya. MATA pula cuba mempertahankan diri dairpada niat baik Cero.

Watak Kim pada mulanya berpihak kepada Cero dan Numeros. Sebab dia terhutang budi dengan jasa Cinco yang melindungi dirinya ketika berada di rumah anak yatim. Tapi Kim berpaling tadah kepada MATA setelah melihat Cinco melakukan perkara yang tidak sepatutnya. Pada Kim, tindakan Cinco sudah melampau.

Untuk watak Rizwan, dia memang tak peduli siapa yang jahat dan siapa yang baik. Sebab dia cuma nak tahu siapa Cero. Buktinya Rizwan pernah berlawan dengan MATA dan Numeros sekaligus.

Ketika babak pertarungan antara Cinco dan Ali, Cinco ada mempersoalkan apa yang Ali dapat sepanjang menjadi hero untuk MATA. Sebab iris telah diambil semula oleh MATA hingga memaksa Ali beraksi guna kudrat sendiri. Nampak macam MATA ni jahat kan. Sebenarnya MATA mahukan Ali berlawanan menggunakan potensi dan kemahiran sendiri. Jadi kita tak bolehlah kata MATA ni jahatkan.

Sekarang ni siapa yang baik dan jahat sebenarnya? Macam semua benda dalam Ejen Ali ni ada motif tersendiri untuk melakukan kejahatan dan kebaikan.

Itulah dinamakan sebagai moral ambivalence. Apa kebenda moral ambivalence ni?

Moral ambivalence adalah keadaan dimana kita perlu menilai sesuatu perkara yang mungkin betul di mata kita tetapi salah dimata orang lain. Bermakna tak semua benda yang korang anggap baik itu sama je untuk orang lain.

Sebagai contoh di Barat, deme sangat meraikan kebebasan suara sampai anak-anak bebas untuk buat apa-apa sahaja. Di Timur pula, anak-anak dikawal oleh orang lebih tua untuk buat sesuatu perkara. Jika dilihat dalam kaca mata Barat, cara Timur ini sangat kejam. Orang Timur pulak anggap Barat ni jahat sebab biarkan anak-anak tanpa kawalan.

Apabila dilihat kedua-dua cara orang Barat dan Timur, nampak betul je. Apa yang membezakannya budaya dan uruf tempatan. Sebab kita tak boleh memaksa orang lain untuk terima cara kita yang dianggap baik.

Moral ambivalence juga boleh dilihat dalam animasi-animasi yang lain seperti Ben10: Alien Force. Sepanjang episod, alien Highbreed digambarkan sangat jahat kerana mahu memusnahkan semua benda yang mereka nampak.

Tapi tak ramai tahu backstory disebalik tindakan Highbreed. Mereka bertindak sedemikian kerana tidak mahu menerima hakikat spesies Highbreed akan musnah di masa hadapan. Sebab highbreed tidak bersemenda dengan alien lain lantas menyebabkan genetik rosak sehingga tidak mampu hasilkan lebih banyak baka.

Highbreed beranggapan jika mereka pupus, alien lain pun kena pupus. Pada pandangan Highbreed ni apa yang mereka buat adalah perkara baik tapi alien lain pulak anggap tindakan itu sangat jahat.

Berbalik kepada Ejen Ali itu tadi, segala baik dan buruk terserah kepada kita yang menonton ni untuk tentukannya. Sebab ada garis halus yang memisahkan antara kedua-dua baik dan jahat. Kita kena ingat juga orang jadi jahat bukan sebab dia jahat sejak dari dalam perut. Dan orang jadi baik bukan bermakna miliki hati yang tulus.

RUJUKAN

Vicente, A & Arrieta, A. (2016). Moral ambivalence, relativism, and pluralism. Acta Analytica, 31(2), 1-24. Dipetik daripada https://www.researchgate.net/publication/282342198_Moral_Ambivalence_Relativism_and_Pluralism